text:
AUSTRIE. Diretôrs des scuelis superiôrs a vuelin la lauree in lenghe turche
Dâ ai students la oportunitât di aprofondî lis propriis competencis linguistichis
Cuant che il president turc Erdog˘an tal Jugn di chest an al à visitade Viene par promovi la sô rielezion, i gjornâi si son metûts a discuti i problemis de integrazion dai turcs inte societât austriache. Un grum di lôr a vivin chi za di plui di 40-50 agns e a son deventât citadins de Austrie. E sarès ore di introdusi ancje la lenghe turche tal sisteme scolastic austriac che fin cumò nol proviôt l’insegnament dal turc: cussì a pensin diviers politics, soredut de çampe, ma ancje une part dal partît popolâr ÖVP. Il president Erdog˘an, cognossût pal so interès pe diaspore turche, al à domandât za tal 2008 di meti sù scuelis e universitâts turchis in Gjermanie. Lis ideis dal president turc a plasin ai turcs austriacs che a àn ricevût Erdog˘an a Viene tant che une popstar. Pal gjornâl “Standard”, la sô popolaritât nus mostre che il progjet de integrazion al è falît.
Daûr un sondaç de organizazion »SOS«, il 72% dai diretôrs des scuelis superiôrs al è a pro de lenghe turche tant che sogjet di insegnament e il 76% al vûl viodi la lenghe turche ancje tes universitâts. A mancjin però insegnants di lenghe turche e fin cumò nol è nissun programe pe formazion sistematiche di chei insegnants.
Dâ un incentîf pe istruzion superiôr
La plui part dai diretôrs si spiete, cul ampliament dal numar des lenghis forestis, un efiet positîf su la gramatiche e sul vocabolari dai zovins. Gran part dai turcs e dopre la lenghe mari dome a nivel de comunicazion di ogni dì. Une buine paronance de lenghe mari e je un prerecuisît pal aprendiment di altris lenghis. Une lauree turche e sarès ancje un incentîf ae istruzion superiôr.
Aprofondî lis propriis competencis linguistichis
Pal puartevôs de organizazion SOS Alexander Pollak, i risultâts dal scandai “a son une vore plui clârs di chel che si spietavin”. Soredut tes scuelis cuntune alte percentuâl di students di lenghe turche, si vûl promovi a plen lis potenzialitâts dai zovins. Si trate soredut di dâ ai students la oportunitât di aprofondî lis propriis competencis linguistichis, vâl a dî di puartâ lis cognossincis de lenghe mari a un nivel superiôr.
6.300 students a fevelin par turc
A diference di altris lenghis dai imigrâts tant che il rus, il polac o il serp-cravuat - che in Austrie si clame uficialmentri bosniac-croat-serp o, in curt, dome «BKS» -, la lenghe turche e ven insegnade dome in forme sperimentâl intun gjinasi a Viene sul Abendgymnasium Henriettenplatz.
Daûr «Statistik Austria», un totâl di 6.300 students tes classis des scuelis superiôrs a doprin il todesc e ancje il turc. Magari cussì no, lis dôs lenghis minoritariis plui feveladis - il serp-cravuat e il turc - a vegnin consideradis ancjemò tant che lenghis cuntun valôr plui bas. Za di agns no si môf nuie par chel che al rivuarde la formazion dai insegnants te Universitât Pedagogjiche di Graz , e cence insegnants preparâts une istruzion no sarà pussibile. Chel altri probleme al è che fin cumò no son stâts elaborâts materiâi didatics.
Dut chest al ven criticât ancje de economie austriache: la Turchie e je un partner comerciâl impuartant, e e je grande la domande di lavoradôrs cualificâts che a fevelin in maniere fluente in turc e che a puedin ancje esprimisi ben in forme scrite.
Ma la pôre dai partîts di diestre e je masse grande. I argoments dal FPÖ a son assurts; e dîs Alev Korun, dal partît dai Verts, nassude e cressude in Turchie: “A disin simpri: ‘Prin a scuegnin imparâ il todesc.’ Cheste però je une robe fûr dal vade: «Se chescj students no vessin imparât il todesc ,no saressin mai rivâts intune scuele superiôr.» ❚
Janez Erat


c: text/html

text:
Il puart des fumatis
Par noaltris furlans al è strani fevelâ di mâr e di puarts, cuasi che no fossin fîs di Aquilee che e jere un puart pardabon impuartant. E cussì, no si impensìn de impuartance che a àn te economie di vuê, dulà che il disvilup di un paîs al partìs propit de capacitât de sô rêt portuâl.
O vin simpri pensât che la ferovie Pontebane e fos la strade naturâl de nestre economie. Just, ma se cheste linie viers il nestri marcjât di riferiment storic, il centri Europe, no pues contâ ancje su une vie maritime, o vin la ciertece di restâ çuets.
O vin dite che Sant Zorç al podeve jessi l’ideâl, par vie de sô posizion gjeografiche e pal canâl di colegament al mâr, par meti in vore chest imprest, ma te realtât pal so disvilup a son stadis dome cjacaris. Ultime, e rive la gnove che, viodût che no si fasin i lavôrs di dragaç, la destinazion dai containers e larà viers Monfalcon.
E je come une matrioske russe: Monfalcon parsore di Sant Zorç, Triest su Monfalcon. Cheste e je le vision regjonâl unitarie. O disarès univoche, viodût che dutis lis stradis a menin al cjâf lûc julian.
Visìnsi simpri che si trate di une realtât assistude che no je rivade a metisi dacuardi cun Koper, une mangjadorie pai politic triestins, e no dome: une realtât restade su la cjarte e che in tancj agns no è mai svolade in alt.
Ce fâ par salvâle? Facil. Cjatâ chei beâts di furlans che i fasin cinture di salvament. Cemût? Disint che si scuen fâ sinergjie fra il teritori produtîf furlan e il puart di Triest.
A àn cjatât ancje il non di cheste operazion: Il puart - Regjon, dulà che noaltris o produsìn e lôr a tetin.
Ma se no rivin a metisi dacuardi nancje su lis nominis de autoritât portuâl, se cence i bêçs di Rome no rivin a movi un dêt, parcè si varessial di fidâsi di lôr?
Miôr che si tegnin dome le Barcolane, che al puart o pensìn noaltris. ❚
✒ L’om di Buri

robotstxt: allowed

filter: keep


text:
Cui voi di chei che a jerin li
A molâ chel document sul altâr di Sant Pieri in Zui e a lâ vie protestant parcè che no ur vevin dade la pussibilitât di celebrâ la messe par furlan, ai 28 di chel Avost dal 1974 a jerin cun pre Checo Placerean e pre Antoni Beline ancje pre Laurinç Dentesan e pre ‘Sef Cjargnel, plevans de Plêf di Guart e che di in chê volte a son inmò tra i plui atîfs dal grop di Glesie Furlane. Une testemoneance preziose che nus permet di fâ un salt indaûr di 40 agns par vivi cuasi di persone chei moments che a àn segnade la storie no dome di une associazion, ma dal Friûl plui resint.
In chest viaç nus compagne propit pre ‘Sef “O vivevin un moment particolâr dulà che e jere fuarte la esigjence di tornâ a cjapâ chê glagn popolâr te liturgjie, ancje parcè che la jerarchie de glesie e veve un fuart leam cu la politiche. E par saltâ fûr di une situazion dulà che la nestre int e paiave al stât un sotsvilup no casuâl, o vin cjatât te storie, te lenghe, in Aquilee chê forme di riscat e rivalutazion pal Friûl”.
- Cemût ise nassude la iniziative di Zui?
“No dal sigûr come un episodi estemporani: fûr di dubi, la fuarce carismatiche di pre Checo Placerean e veve za segnât il troi cu la celebrazion de messe di Aquilee, che la prime e jere za stade dal 1970. Si veve za fatis lis primis traduzions e il prin messâl furlan al jere za dal 1972 grazie al intervent di bonsignôr Pieri Cocolin, arcivescul di Gurize, che Diu lu vedi in Glorie. E di là dal aspiet liturgjic plui strent, o vin ancje di marcâ il fat che sot vie al jere un humus atent a cheste cuistion: cence discomodâ la cuistion de Mozion dal Clero dal 1967, o podìn ricuardâ lis iniziativis di pre Bepo Marchet pe lenghe furlane, la Cuintristorie dal Friûl o ancje il sempliç episodi di gno pari che al leieve Int Furlane…”
- E parcè sêso stâts clamâts a Zui chê dì?
“Bonsignôr Alfredo Battisti, arcivescul di Udin, e bonsignôr Emilio Pizzon, so ausiliâr e titolâr de diocesi di Zui, a vevin clamât i predis de Cjargne a un incuintri te glesie mari di Sant Pieri che si concludeve cuntune messe”.
- Ce isal sucedût?
“Savût di chest incuintri ur vin domandât di celebrâ la messe in lenghe furlane”.
- Parcè?
“Cemût parcè? Parcè che za dome puartâ la lenghe furlane dentri de messe e je une rivoluzion liturgjiche straordenarie. Se di une bande la jerarchie e veve pôre di une comistion politiche, di chê altre la int ti torne dongje: lu sperimenti dì par dì di passe 40 agns in ca tes mês parochiis de Cjargne dulà che jo e pre Laurinç o celebrìn dome par furlan. La glesie jerarchiche di chei agns e jere masse leade cu la Democrazie Cristiane e e viodeve te nestre azion une espression dal Moviment Friûl. Ma noaltris o vevin a cûr dome la idealitât, il principi di fonde che al è dirit naturâl di ogni popul di doprâ la sô lenghe ancje te liturgjie: parcè il furlan no varessial di vêlu?”
- Ce us àno rispuindût?
“Un no sec! Cence margjin di discussion, e denant di chest ategjament o vin preparât e firmât chest document, ur al vin lassât sul altâr e o sin lâts fûr de glesie, spacant il pulvin. Di li o vin preparât ancje altris documents, che o firmavin parafrasant chê detule che e dîs ‘Cjargnei cence Diu’: noaltris o dopravin il non ‘Cjargnei cence dius’ cul minuscul e al plurâl, ven a stâi ‘cence idui’ e duncje dome ‘cuntun Diu’, tant par rispuindi a chei che te jerarchie nus segnin tant che eretics”.
- Ce us àno dit par cheste proteste?
“Sul moment nuie di nuie. Ma a àn ben cjatade ocasion plui e plui voltis par fânuse paiâ in maniere plui o mancul direte…” ❚
Christian Romanini


text:
MUSICHE. Laipnessless, la novitât musicâl dal 2014
Al va sù sul palc prime un, di bessôl, ben taponât cul capot. Lui al clame dentri il ghitarist: chest al è vistût agns Setante. Po par ultin al rive dentri un alien. Formazion complete. A chest pont il prin al gjave vie il vistît e al reste in blancjarie intime di femine cuntune crôs di pailletes in biele mostre. E si tache a sunâ. Chescj a son i Laipnessless, grup une vôre origjinâl e cul so piçul manipul di fan. A vegnin di Muçane e a àn un brut rapuart «cun dut ce che al è costrizion mentâl». Si viodin pocjis voltis insiemit in conciert, e cuant che al capite no si pues pierdi il spetacul. Parcè che chest al è: performance. Cence pretesis e cence regjistrazions, par cumò. Ma cui isal daûr des mascaris? Il prin, chel che al cjante, al è Rudy Citossi, 34 agns, fonic. Di pôc tornât di un zîr in moto de Indie al Nepal: 12 mil chilometris in 6 mês («par discuvierzi une volte di plui che l’om al è simpri compagn, indipendentementri di dulà che tu lu metis. Al è trist e al è bon te stesse maniere»). Chei altris a son un “toc” dal grup di Muçane vincidôr dal Premi Friûl 2010, i Luna e un Quarto: Jacopo Casadio, 32 agns, ae chitarre, e Davide Sciacchitano, 37, al cuintribàs. «Dut al nas di un gno progjet no tant musicâl, ma di voie di esprimi lis mês ideis» al conte Rudy «fasìno alc insiemit? O ai domandât a Davide e Jacopo. Lôr a son musiciscj bravissims, jo no vevi nancje mai cjantât in vite mê!». Cussì une dì, di une gjite in lagune di Maran, tirant fûr la ghitare e metint adun un pas improvisât sui personaçs dal puest, al nas il grup. «O sin 2 sest dai Leuq e un cjantant stonât» al scherce. E alore cualis sono chestis ideis? «O viodevi ator di me une vore di int “politichementri corete”. Noaltris o fasìn invezit folk “politically incorrect”. Lu fasìn borderline, tabaiant però di vite reâl, de basse furlane, de lagune, di disasi sociâl, dai fats di cronache. E dut par furlan. Par tabaiâ dai nestris argoments la lenghe furlane e je crude al pont just». Lôr a cjalin ator e a cjolin ator: l’alien sul palc, par esempli, al mene pal nâs i avistaments ufo a Mortean. Il puar ET si è dome pierdût, e in font al è un «tip cuiet». Al è po la cjançon dal crocodîl de lagune di Maran, par polemizâ sul ûs de risorse: pandi il “terôr” jenfri i diportiscj par fâur vendi lis barcjis e tornâ a disfrutâ la lagune «come che a fasevin i nestris vecjos», pescjant e fasint canelis. Vilotis acustichis e rimis bussadis si sposin benon cul intent di jessi dissacrants viers i lûcs comuns de furlanetât. Ancje tal non, Laipnessless, pensât su la false rie de peraule inglese “loneliness”. «Solitudin, ma chê dai purcits tal laip» al dîs Rudy «la avilizion des cjasis colonichis furlanis, chel vivi di emancipâsi». E di fâlu cu la vene sarcastiche di une vilote furlane in compagnie di aliens e autorezents. ❚
Natascia Gargano


text:
Spietant i dâts USR, l’impegn de Panariti pe scuele par furlan
“Ancje pal an scolastic che al scomence in Setembar, l’insegnament curicolâr de lenghe furlane, in aplicazion de leç regjonâl 29/2007, al sarà garantît te scuele de infanzie e tes elementârs pai arlêfs che lis fameis a àn sielte cheste pussibilitât tal moment de iscrizion”.
E je la sigurazion che e da la assessore regjonâl ae Istruzion, Loredana Panariti. Su la fonde di ce che al è proviodût tal Regolament che al met in vore la leç 29, e va indevant la assessore, la dibisugne economiche par cheste programazion e sarà calcolade daûr dai numars che a saran comunicâts dal Ufici scolastic regjonâl dentri dai 30 di Setembar di chest an e che a rivuardin tropis che a saran lis classis dulà che si insegnarà la marilenghe”.
Pal an scolastic 2013/2014 la Regjon e à invistît su la scuele de infanzie e tes scuelis elementârs in dut 1 milion 684 mil e 823 euros par insegnâ il furlan. Cu la leç di assestament dal belanç, aprovade tal mês di Lui, a son stadis metudis lis risorsis par permeti di cuvierzi i coscj dal insegnament ancje pal prossim an scolastic, in relazion ae dibisugne che si è mostrade tai agns passâts.
Tal 2012-2013, i fruts che a àn domandât l’insegnament a scuele a son stâts 31 mil e l’an passât a son cressût, rivant a 34 mil. Pal prossim an scolastic, come che si à dit, i numars si ju varà dentri de fin di Setembar.
Tes scuelis mediis, invezit, l’insegnament de marilenghe al sarà garantît te suaze dai progjets che a slargjin la ufierte di formazion. Par cheste programazion, tal belanç regjonâl dal 2014 a son stâts metûts 150mil euros, compagn dal an passât.
In zonte a dut chest, e siere la assessore Panariti, “tal assestament di belanç o vin metût ancje 150 mil euros a pro de Universitât dal Friûl par sostignî la ativitât di ricercje e di formazion in lenghe furlane, cul intindiment di inviâ un master di inzornament pai insegnants di lenghe furlane”. ❚
Antonella Lanfrit


text:
如果你使用公共交通,你能够去这些最有趣的地方:
- 维也纳(中心城市+霍夫堡宫+圣士提反大教堂)
- 格拉茨(历史悠久的老城区+铁琴+钟楼+ Eggenberg城堡)
- 因斯布鲁克(宫Ambras+金顶+周围)
- 萨尔茨堡(Hohensalzburg堡垒+莫扎特出生的房子+宫Hellbrunn+盐矿)
- 萨尔茨卡默古特 - 度假区
- Zell上午看见 - 高山旅游城市 - 滑雪和山地散步的好
- 卡普伦 - 滑雪胜地
以及很多另外的确实.我们选择这些: Altenberg, Amstetten, Ansfelden, Bad Fischau-Brunn, Bad Ischl, Baden, Bischofshofen, Bludenz, Braunau am Inn, Bregenz, Bruck an der Mur, Deutschlandsberg, Dornbirn, Ebensee, Eisenerz, Eisenstadt, Feldkirch, Freistadt, Fürstenfeld, Gmunden, Gmünd, Graz, Hallein, Hallstatt, Hartberg, Hollabrunn, Horn, Imst, Innsbruck, Judenburg, Kapfenberg, Kitzbühel, Klagenfurt, Klosterneuburg, Knittelfeld, Krems, Kufstein, Landeck, Leoben, Lenzing, Leonding, Lienz, Liezen, Linz, Mariazell, Mauthausen, Mittersill, Mödling, Mürzzuschlag, Neunkirchen, Poysdorf, Ried[disambiguation needed ], Salzburg, Sankt Pölten, Schärding, Schwaz, Spittal an der Drau, Steyr, Stockerau, Traun, Vienna, Villach, Wels, Wiener Neustadt, Wolfsberg, Wörgl, Zeltweg, Zwettl


text:
1 di Novembar
Il 1 di Novembar e je la 305° zornade dal Calendari Gregorian, (la 306° se l'an al è bisest). A mancjin 60 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1604 - Prime rapresentazion a Londre dal Otello di William Shakespeare
- 1755 - Lisbone e ven sdrumade di un taramot seguît di un tsunami, che e cope plui di sessante mîl personis
- 1884 - Adozion dal sisteme dai fûs oraris
- 1922 - Abolizion dal Imperi Otoman, l'ultin sultan Mehmed VI al abdiche
- 1993 - Jentrade in funzion uficiâl dal Tratât di Maastricht
Nassûts vuê[cambie | modifiche il codiç]
- 1757 - Antonio Canova, scultôr talian († 1822)
- 1886 - Hermann Broch, scritôr austriac († 1951)
- 1968 - Silvio Fauner, sciatôr sapadin
Muarts vuê[cambie | modifiche il codiç]
- 1972 - Ezra Pound, poete merecan (n. 1885)
Fiestis[cambie | modifiche il codiç]
- World Vegan Day


text:
CULTURE - LA FABRICHE DAI… LIBRIS. No varès di jessi une cuistion di misuris
«Ah, ma a son contis…».
Si le sint di spes, cheste frase, in librerie. E tal dî cheste frase al è simpri un aiar di delusion, si no cuasi di fastidi, che al puarte, plui di cualchi volte, a tornâ a poiâ il libri su la scansie.
Purtrop al è un fat: la conte, tal marcjât editoriâl in Friûl come in Italie, no vent, e a mancul di no jessi di front a autôrs une vore preseâts o a operazions di fate comerciâl, un libri di contis al ven viodût come alc di evitâ. I parcês a son tancj: la malformazion culturâl dai letôrs, la braùre dai gnûf scritôrs, la oligarchie dai grancj grops editoriâi…
E pûr al baste cjalâsi ator e indaûr: la conte no je dome il pont di partence di un cualsisei scritôr, ma e je ancje un lavôr che al à di jessi perfet, dulà che bisugne vê une idee fuarte e origjinâl e che, come che al diseve Ballard, «e je une sorte di romanç condensât, dulà che il scritôr nol pues imbroiâ».
A chest proposit, al è ancje masse facil tirà fûr il romanç in sîs peraulis di Hemingway, «Vendìn scarpis par frutin. Mai dopradis.», che al mostre cemût che al sedi pussibil rivâ a meti dentri storie e emozions in pocjissimis peraulis.
Di fat, ancje cence fâ riferiment ai solits Poe e Lovecraft, che no son mai rivâts adore a scrivi un romanç ae altece des lôr contis, a ‘nd è une vore di altris autôr che nus àn lassât une leterature maraveose propit sot cheste forme. No cjacarìn dome di Carver, che in vite sô nol à mai frontât il romanç, ma ancje di autôrs di fonde come Borges, Checov, Hawthorne, Pirandello e v.i., o Calvino, che al à fat une vore, intai siei studis su lis flabis e cun dute la sô opare, par nobilitâ il gjenar leterari curt. Par lui, che come miôr curte al indicave chê dal sudamerecan Monterroso, «t», la conte e jere il materiâl di fonde par scrivi un bon romanç.
E pûr la veretât e je facile e al bastarès viodi conte e romanç come ce che a son in realtât: dôs formis leteraris diferentis, cun dignitât compagne e complementâr.
E inte leterature furlane?
Se si cjale al fat che il premi Sant Simon al à gjavade dal bant di chest an la pussibilitât di inviâ racueltis di contis, si podarès pensâ che e ledi daûr a cheste tindince. Di une altre bande, però, al va dit che une lenghe minorizade e cence alfabetizazion e fâs di sigûr plui fadie a produzi romançs, mentri che lis contis a son un travuart plui facil. Di fat, la produzion atuâl furlane e sburte cence dubi vier lis contis, e ancje i romançs no son mai masse luncs.
Al ven cuasi di pensâ, tignût cont di dut chest, che ancje il disfavôr pes contis al sedi un nemì in plui di frontâ, pe leterature furlane.
Raffaele Serafini


text:
Biblie
La Biblie al è il libri plui vendût dal mont che al cjape dentri di se plusôrs libris a seconde des confessions cristianis e ebraichis. I libris da la Biblie a son ancje clamâts Sacris Scrituris parcè che Cristians e Ebreus a crodin che a sedin inspirâts di Diu. I Ebreus a si ricognossin tal Vecjo Testament e no si ricognossin intal Gnûf testament, al ven a stâi la peraule di Jesu Crist e dai siei apuestui.
Il tiermin furlan "Biblie" al derive, zontraviers il latin, da la peraule greche biblìa che a significhe "libret". Cheste a sô volte e ven da biblos che segnave la part didentri de plante dal papîr, da le cuâl a si tire fûr un gjenar di cjarte.
Par sancirâ cuai libris a dovevin jentrâ inte Biblie, i cristians catolics a an stabilît un canul (canone), che al definìs setantedoi libris come fasint part des Sacris Scrituris, dividûts in Vecjo Testament (45) e Gnûf Testament (27).
Altris intal canul a fasin jentrâ dome sessante sîs libris ripartîs in Scrituris Ebraichis (39) e Scrituris Grechis Cristianis (27), chei altri sîs a vegnin ritignûts apocrifs.
La Biblie Furlane e je stade curade di un grup di studiôs e voltade par furlan di pre Toni Beline, inte prime edizion complete cun pre Checo Placerean, pe seconde edizion di bessôl, cu l’aprovazion dai vescui furlans e de Conference Episcopâl Taliane, publicade intal 1997 par cure dal Istitût "Pio Paschini" di Udin.
Composizion (canul)[cambie | modifiche il codiç]
Par la maiorance dal cristianisim i libris de Biblie a son cussì ripartîts:
- Pentateuc:
- Gjenesi, Esodi, Levitic, Numars, Deuteronomi;
- Libris storics:
- Josuè, Judiç, Rut, Samuêl 1 e 2, Res 1 e 2, Cronachis 1 e 2, Esdre, Tobie, Judite, Ester, Maccabeos 1 e 2;
- Libris didatics:
- Jop, Salms, Proverbis, Eclesiaste, Grande Cjante, Sapience, Eclesiastico;
- Libris profetics:
- Isaie, Jeremie, Vaiudis, Baruc, Ezechiêl, Danêl, Osee, Joel, Amos, Abdie, Jone, Michee, Naum, Abacuc, Sofonie, Ageu, Zacarie, Malachie;
- Libris storics:
- Libris didatics:
- Letaris di Pauli: ai Romans, ai Corinti 1 e 2, ai Gjalats, ai Efesins, ai Filipets, ai Colossets, ai Tessalonicês 1 e 2, a Timoteu 1 e 2, a Tît, a Filemon, ai Ebreus;
- Altris letaris: di S. Jacum, di S. Pieri 1 e 2, di S. Zuan 1 e 2 e 3, di S. Jude;
- Libris profetics:
Par altris confessions i libris: Tobie, Judite, Maccabeos 1 e 2, Sapience e Eclesiastico, invezit a vegnin ritignûts apocrifs
Vôs leadis[cambie | modifiche il codiç]
Leams esternis[cambie | modifiche il codiç]
- (furlan) Il test de Biblie


text:
Intant dai
incuintris interregjonâi des lenghis e des culturis minorizadis dal
stât francês, che si son tignûts a cjaval tra i 29 di Novembar e
il prin di Dicembar, i delegâts des comunitâts rapresentadis a àn
indreçât un apel unitari aes autoritâts statâls. Intal document
si denuncie la situazion di minorizazion vivude di chestis comunitâts
e si fasin indenant cuatri domandis, ven a dî: che il president de
Republiche al rispieti l’impegn cjapât pe ratifiche de Cjarte
europeane des lenghis regjonâls o minoritariis; che la leç di
decentrament i trasferissi aes coletivitâts regjonâls lis
competencis par organizâ e par meti in vore lis politichis
linguistichis inte scuele, te aministrazion publiche, te formazion,
intai media e te culture; che il Parlament francês al fasi buine une
leç su lis lenghis fondade sui principis fats indenant dal intergrup
parlamentâr des lenghis e des culturis regjonâls; e che si
ricognossi ad in plen il dirit al insegnament des lenghis minorizadis
in dutis lis areis là che a son feveladis. A sotscrivi il document a
jerin delegâts alsazians, bascs, bretons, catalans, ocitans, ma
ancje de Guiane, de Martinique e de isule di Réunion.
Font:
Agence Bretagne Presse, 03/12/12


text:
Ai 20 di Mai la organizazion Behatokia e à presentât il so rapuart anuâl su lis violazions dai dirits linguistics patidis dai citadins bascs. Vie pal 2009, a son stâts plui di 1.400 i câs denunciâts a Behatokia, ven a stâi un numar plui alt di chel che si veve vût i agns prime. Chest al diven sei dal fat che lis aministrazions locâls a van dilunc a violâ i dirits linguistics, ma ancje che la cussience dai citadins bascs e je daûr a cressi ancje su chest front. La gnove diretore de organizazion, Garbiñe Petriati, su la fonde dai dâts cjapâts sù, e à spiegât che il guvier de Comunitât Autonome Basche nol à fat siei i conseis che i jerin stâts fats indenant par miorâ la situazion. In Navare, in buine sostance, la uniche lenghe de aministrazion e reste il castilian. Intal Paîs Basc francês, cundut de modifiche de Costituzion, la lenghe basche e reste fûr des istituzions.
Font: Gara, 21/05/10


text:
Al è saltât fûr Calvino, inte prove dal Esam di Stât 2015. Un toc cjolt dal bielissim libri che al trate di vuere e fantacins, Il sentiero dei nidi di ragno.
E alore ve chi, o provi a viodi, cun sportivitât, cemût che al sune par furlan.
Par gno cont, une vore ben.
_________________
Cualchi volte a fâ un scherç di triscj al lasse un savôr mareôs, e Pin si cjate di bessôl a zirâ pai trois, cun ducj che lu cjapin a maleperaulis e lu parin vie. Si varès voie di lâ ator cuntune clape di amîs, alore, amîs di contâi dulà che a fasin in nît i rais, o par bataiâ, cu lis cjanis, tal fossâl. Ma i fruts no vuelin ben a Pin: al è amì dai grancj, Pin, al sa disi ai grancj robis che ju fasin ridi e inrabiâ, no come lôr che no capissin nuie cuant che i grancj a cjacarin. Pin cualchi volte al varès voie di metisi cui fruts de sô etât, domandâi che lu lassin zuiâ a cjâf e pile, e che i spieghin cemût rivâ a cjatâ une galarie che e puarte fin te place Marcjât. Ma i fruts lu lassin simpri in bande, e dopo un pôc a tachin a pestâlu; parcè che Pin al à doi braçuts magris magris e al è il plui debil di ducj. Là di Pin a van cualchi volte a domandâi spiegazions su ce che al sucêt fra oms e feminis; ma Pin al scomence a coionâiu berlant par il carrugjo e lis maris a clamin dongje i fîs: - Jacum! Gjovanin! Tropis voltis aio di dîti di no lâ cun chel canai tant maleducât!
Lis maris a àn reson: Pin nol sa che contâ storiis di oms e feminis tai jets e di oms copâts o metûts in pereson, storiis che i àn insegnât i grancj, une sorte di flabis che i grancj si contin tra di lôr e che pûr al sarès biel stâ a sintî se Pin no lis messedàs cun mincjonadis e robis che no si capissin, di induvinâ.
E a Pin no i reste che lâ a platâsi tal mont dai grancj, dai grancj che ancje lôr i voltin la schene, dai grancj che pûr no si rive adore a capîiu e a son lontans par lui come par chei altris fruts, ma che a son plui facii di cjoli in zîr, cun chê voie di feminis e chê pôre dai carabinîrs, fintremai che no si stufin e a tachin a cjapâlu a scufiots.
Cumò Pin al jentre inte ostarie fumose e viole, e al disarà porcariis, peraulatis mai sintudis a chei oms fin a mandâju in bestie e a fâsi pestâ, e al cjantarà cjançons comoventis, scunintsi fin a vaî e a fâiu vaî, e al inventarà mateçs e bocjatis cussì gnovis di incjocâsi dal ridi, e dut par sfantâ la fumate di soledât che i si cjapê sù tal pet intes seris come chê li.


text:
Ivo Komsic
al è il gnûf sindic di Sarajevo, il prin dopo de fin de vuere a no
fâ part de comunitât bosgnache. Komsic, rapresentant de Union
Sociâl Democratiche e dean de facoltât di filosofie de universitât
citadine, al è di fat un membri de comunitât cravuate. Si trate di
un segnâl positîf pe integrazion des diviersis comunitâts che a
formin la capitâl de Bosgne e, propit ta cheste logjiche, intal so
prin discors di sindic al à dite che al lavorarà pe integrazion
ancje dai cuartîrs orientâi di Sarajevo, che a fasin part de
Republiche Srpska.
Dut câs,
propit di cheste part de Bosgne, a rivin brutis gnovis sul front dai
rapuarts cu la Federazion di Bosgne e Erzegovine. Cun di fat, la part
serbe dal paîs e à decidût di indotâ i siei citadins di codiçs
identificatîfs indipendents rispiet a chei de Federazion dopo che
lis parts no vevin rivât a cjatâ une posizion condividude su la
riforme de leç che e regole chest cantin. I codiçs identificatîfs
a àn un valôr impuartant dal moment che a son la fonde par otignî
i documents personâi plui impuartants tant che cjarte di identitât,
passepuart, tessare sanitarie e cjarte par vuidâ.
Font:
Balkan Insight, 28/03/13 e 03/04/13


text:
mercoledì 10 marzo 2010
Plui Fuarte la Lenghe Furlane Plui Fuarte la Specialitât de Regjon
O vin sintût in chescj dîs dal rinovament de Convenzion Regjon-RAI su lis trasmission in lenghe furlane e de metude adun de Comission regjonâl pal insegnament de marilenghe. A chest proposit il nestri plui vîf complasiment, ma no podin sotliniâ che - da plui di dîs agns de leç statâl e dôs de leç regjonâl - chescj struments a restin biel lontan dal jessi metûts pardabon in jessi, e che chest al met in seri pericul il futûr de nestre lenghe.
"in primis" al è par nô un fuart motîf di preocupazion la situazion des struturis regjonâls che e son clamadis a ocupâsi des politichis di pupilance e di meti adun lis normativis in vore. Il servizi regjonâl competent, di fat, al è da scuasi cinc mês cence il diretôr, biel che la Agjenzie pe lenghe furlane - come che al à declarât di pôc il so president, Laurinç Zanon - ancjemò nol à il personâl minim suficient a mandâ indenant la ativitât ordenarie dal Ent.
Cun di plui, no rivin a comprendi la "ratio" di cierts tais fats tal belanç regjonâl, come ancje chei dal setôr de istruzion e de formazion universitarie. Par cheste ultime, l'an passât a son stâts stanziâts 100 mil euros, du là che chest an nol è stât metût tal belanç nancje un euro. Si domandin, inalore, come che al sarà pussibil garantî l'insegnament dal furlan se e no saran metûts a disposizion lis risorsis necessariis pe formazion dai students universitariis e dal personâl docent.
Ancje lis scuelis a varan di rinunziâ a scuasi al 20% dai fonts erogâts l'an passât, par l'insegnament de lenghe e de culture furlane, e chest, cun dut che e je une continue domande di bande dai istitûts scolastics, par vie che a son numerosis richiestis dai gjenitôrs, rivant a une medie dal 60% , ma che in ciert ples a rivin ancje al 80% e 90% . E esist la normative, e esistin desenis e desenis di scuelis e centenârs di insegnants che si dan da fâ par garantî la trasmission di un patrimoni culturâl inestimabil. E par chest al è necessari che la nestre Regjon e corispuindi a lis legjitimis richiestis dai gjenitôrs, ancje parcè che e dispon di sôs competencis in materie e di une specifiche leç regjonâl pe grant part confermade de Cort costituzionâl.
Nô si augurin, duncje, che in curt a vegnin disgredeâts i problemis struturâi pe aplicazion des leçs di pupilance e che, in sede di assestament dal belanç, a sedin stanziadis lis risorsis par garantî la formazion universitarie e l'insegnament de lenghe e de culture furlane tes scuelis
IL COMITÂT PE AUTONOMIE E PAL RILANÇ DAL FRIÛL
il President ZuanFranc D’Aronco
Pubblicato da Comitât pe Autonomie e pal Rilanç dal Friûl a 16:31
Iscriviti a: Commenti sul post (Atom)


text:
Zuan Batiste Tiepolo
Zuan Batiste Tiepolo (Gianbattista Tiepolo par talian) (Vignesie, 15 di Març 1696 - Madrid, 27 di Març 1770), al è stât un pitôr venezian, cognossût a Udin, pai frescs tal Domo, tal Palaç Patriarcjâl, tal Cjistiel e te Glesie de Puritât. I siei frescs udinês a son tes primis comissions de maturitât. Pâr chest motîf, Udin e je cognossude come la Citât dal Tiepolo.
Tabele dai contignûts
I agns de zoventût[cambie | modifiche il codiç]
Zuan Batiste al nas a Vignesie, il 15 di Març dal 1696 da Meni (Domenico par talian) e Orsetta Marangon. La sô e je une famee indulà che nol mancje nuie, ma cuant che al veve nome un an, so pari al mûr, e pe famee e scomencin lis dificoltâts.
Al jentre zovin te buteghe dal pitôr Grivôr Lazzarini, indulà che al impare l'abecè dal mistîr di pitôr. Al ven influençât dai plui grancj pitôrs di Vignesie, soredut dal Piazzetta, dal Veronês e dal Tintoretto.
Al scomence i siei prins lavôrs te glesie di Sante Marie dal Ospedaletto, intal 1715. Tal stes an al fâs ancje lavôrs pal dôs Giovanni Cornaro.
Intal 1716, al lavore tal fresc de glesie parochiâl di Biadene.
Intal 1717, al ven inscrit te associazion dai pitôrs di Vignesie, la Fraglia. Tal 1719, al si spose cun Marie Cecilie Guardi, sûr dâi pitôrs Francesc e Zuan Antoni Guardi. La femine i darà dîs fîs, che lu judaran come assistents. Soredut Zuan Domeni e Laurinç e saran ricuardâts ancje come bogns pitôrs.
Jenfri il 1719 e il 1720, al lavore tai frescs dal prin plan de Vile Baglioni a Messenzago. Al ven judât da Gerolamo Mengozzi, che al fasarà pâr lui, lis decorazions dai siei frescs.
Intal 1721, al lavore te Madone dal Cjarmin, che al si pues viodile te Pinacoteche di Brera. Dal 1722 al è il Martiri di San Bartolomiu pe glesie veneziane di San Stae, une vore biel.
Dal 1722 e je la Glorie di Sante Luzie, te glesie parochiâl di Vascon, dongje Trevîs Intal 1724, al finìs il Sacrifici di Isac, che al è l'ultin lavôr de sô zoventût.
Daspò di chest moment, Tiepolo al cambie mût, al lasse il so stîl, un pôc "tenebrôs", par jentrâ tal stîl de maturitât. Al scomence a doprâ colôrs plui clârs, e a meti plui lûs tai sôi frescs
Jenfri il 1724 e il 1725, al lavore tâl Palaç Sandi, cjase dal avocat Tomâs Sandi, che lu clame pai frescs dal Salon.
Jenfri il 1725 e il 1726 al piture Alessandro e Campaspe tal studi di Apelle che si cjate cumò tal Museum of Fine Arts di Montreal, indulà che Apelle, il pitôr grêc, al a lis sôs sembiancis e Campaspe, chês de sô femine Cecilie.
La Maturitât[cambie | modifiche il codiç]
Intal 1726, Tiepolo al rive a Udin, clamât da Dionisio Dolfin, Patriarcje di Olee. Tal Domo al lavore ai frescs de Capele dal Santissim Sacrament. Tal Palaç Patriarcjâl al fâs lis Senis dal Vecjo Testament, cun i Personaçs de Biblie i Agnui rivoltâts cuintri Diu che a colin dal cîl, la Aparizion dal Agnul a Sare, Rachele che plate i idui, il Sacrifici di Isac'.
Te Sale rosse al piture il Judizi di Salomon, par finî cu la Sale dal tron cun i ritrats dai Vecjos Patriarcjis.
Pai fradis dal Patriarcje, Denêl III e Denêl IV, al fâs, intal Unvier, dîs cuadris cun storiis romanis, finîts tâl 1729. Vuê e son dispierdûts tâi museus di dut il mont.
Intal 1727 al nas Zuan Domeni, il so fi plui famôs, mentri tal 1730 lu clamin a Milan, indulà che al lavore tai Palaçs Archinto e Durgnani.
Al torne a Vignesie tal 1731, indulà che al lavore te glesie di Sante Marie de Fave ae Educazion de Vergjne e te 'Nativitât de Glesie di San Zulian.
Dal 1732 e je le Adorazion dal Frut te glesie veneziane di San Zeno.
Tal stes an al va a Berghem, indulà che al lavore tal Domo e te Capele Colleoni.
Tal 1734 al lavore tai frescs de Vile Loschi-Zilieri, dongje Vicence. Al finìs la Pale Rovetta e al cambie di cjase, lant te Pasine, dongje San Silvestri.
Dal 1735 a son la Madone dal Rosari e la Madone cul Frut e Sants
Tal 1736 al nas so fi Laurinç.
Tal zenâr dal 1737 al consegne il Martiri di Sante Aghite pe Basiliche di Sant Antoni a Padue. Al torne une altre volte a Milan, te Basiliche di Sant Ambrôs.
Al mande a Udin trê palis di altâr par il Patriarcje.
Al scomence lis voris pe glesie di Sante Marie dai Gjesuits a Vignesie, che al finirà tal 1739.
Te sô piture al scomence a fâsi sintì la influence dal Tintoretto e dal Tizian ma ancje des incisions dal Rembrandt, soredut tai vecjos cu la barbe, rafigurâts te Senis de Passion di Jesus Crist, te glesie veneziane di Sant Alvise.
Simpri dal 1739 al è il Martiri di San Sebastian te glesie di Dessen.
Palaç Clerici: lis voris par Francesco Algarotti[cambie | modifiche il codiç]
Intal 1740, al torne a Milan tal Palaç Clerici. Al lavore te galarie, intal grant fresc de Corse dal Cjar dal Soreli, cun grups di figuris di divinitâts.
Dal 1740 e je ancje le pale dal altâr Aparizion de Vergjin a San Filip Neri.
Al torne a Vignesie intal 1741: di chel an a son lis voris te glesie di Verolegnove, lis Senis de passion te glesie di Sant Alvise a Vignesie e la Apoteosi di Vittor Pisani, condotîr che al veve vinçût le bataie di Cjoze cuintri i gjenuês.
Intal 1743, al rive a Vignesie Francesco Algarotti, scritôr di origjin veneziane, che al veve di comprâ cuadris pal Re di Sassonie August III, e di puartâju a Dresde. Tiepolo al divente so amì, lu jude, cun altris pitôrs venezians, a cjatâ cuadris dai Mestris Pitôrs, e al fasarà ancje par lui il Banchet di Antoni e Cleopatre.
Dal 1743, a son lis telis de Scuele dal Carmin, cu la Aparizion de Madone al Beât Simon Stock.
Simpri dal stes an, e je la publicazion dai Capricci, une schirie di incisions.
Jenfri il 1743 e il 1744 a son lis voris te Vile Cordellina, cun il Trionfo de Virtût e de Nobiltât cuintri la ignorance.
Jenfri il 1744 e il 1745, a son lis voris tâl Palaç Barbarigo a Vignesie, in colaborazion cun il Mengozzi Colonna.
Jenfri il mês di Avrîl e il mês di Novembar, al lavore te glesie dai Discolçs (Scalzi), simpri a Vignesie, cun il Traspuart te Sante Cjase di Lorêt, lade pierdude inte prime vuere mondiâl. A restin nome i disens. Tal stes an, al consegne al Domo di Berghim le pale cul Martiri di San Zuan.
Palaç Labia e Würzburg[cambie | modifiche il codiç]
Jenfri il 1746 e il 1747 il Tiepolo al è a vore tal Palaç Labia a Vignesie, indulà che al piture tal Salon des Fiestis lis Storiis di Antoni e Cleopatre e Bellerofonte parsore Pegaso al va viers la Glorie e la Eternitât. Daspò al va te parochie di Sante Foscje, dongje il puint di Noâl.
Intal 1748 al è a vore tal Palaç Manin, simpri a Vignesie pe ocasion des gnocis di Ludovì Manin e Elisabete Grimani.
Dal stes an e je la pale des Santis domenicanis pe glesie dai Gjesuits.
Il 12 di Dicembar dal 1750 il princip vescul Karl-Philipp von Greiffenklau lu clame te citât di Würzburg, te Gjermanie, par dei lavôrs. Il Tiepolo al van cu i fîs. In tal Palaç dal Vescul, Tiepolo al lavore te Kaisersaal a lis pituris de Storis di Fidri Barberosse, a lis Gnocis dal Barberosse, Il vescul Aroldo al divente Duche de Franconie, e tal scjalon grant a L'Olimpo dongje lis cuatris bandis dal mont. Al finis lis voris tal Palaç in tal mês di novembar dal 1753.
Di gnûf Vignesie[cambie | modifiche il codiç]
Al lasse Würzburg il 8 di Novembar dal 1753, par tornâ a Vignesie. Il 8 di Mai al consegne ae glesie di San Polo le Aparizion de Vergjine a San Zuan Nepocumeno, e in tal 1754 al tache le decorazion de Glesie de Pietât ae Incoronazion de Vergjine. In tal 1757, al e a vore te Vile Valmarane, dongje Vicence. Al torne a Vignesie, par dei lavôrs te Ca' Rezzonico. Al consegne une pale di altâr ae glesie di San Silvestri a Folzone une par il Domo di Este Tal stes an al è a vore tal Oratori de Puritât e in tal Palaç dal Arcivescul di Udin In tal 1760, al è a vore a Verone, tal Palaç Canosse a Strà, te Vile de famee Pisani, e al fâs une tele, il Meracul di Sant Antoni pal Domo di Miran.
Madrid[cambie | modifiche il codiç]
In tal 1761, il re Carli III di Spagne al clame Tiepolo a Madrid par i lavôrs dal gnûf Palaç Reâl. Tiepolo al partìs il 31 di Març, al rive il 4 di Jugn, simpri acompagnât dai fîs Laurinç e Zuan Domeni. Al vîf in Plaza San Martin. Al lavore a trê pituris, in te Sale dal Tron e in te anticjamare de Regjine. Jenfri il 1767 e il 1769 al piture siet palis di altâr par le glesie di Aranjuez. In tal 1769 al scomence lis decorazions a La Granja, ma no rive a finî i lavôrs, e di chest progjet restin nome i disens. Al mûr il 27 di Març a Madrid.
Bibliografie (par talian)[cambie | modifiche il codiç]
- T. Hetzer, Die Fresken Tiepolos in der Würzburger Residenz, Frankfurt, 1943.
- A. Morassi, Tiepolo e la Villa Valmarana, Milan, 1945.
- A. Morassi, Giovan Battista Tiepolo, Londre, 1955.
- A. Pallucchini, L’opera completa di Giambattista Tiepolo, Milan 1968.
- A. Porcella, La giovinezza di Gianbattista Tiepolo, Rome 1973.
- M. Gemin, F. Pedrocco, Giambattista Tiepolo. I dipinti. Opera completa, Vignesie 1993.
- Aldo Rizzi, Il Tiepolo all'Arcivescovado di Udine, Milano 1965.
- Aldo Rizzi, Tiepolo a Udine, Milano 1969.
- Aldo Rizzi, le acqueforti dei Tiepolo, Milano, 1970.
- Aldo Rizzi, La grafica del Tiepolo: le acqueforti, Milano 1971.
- Aldo Rizzi, La mostra del Tiepolo, Milano 1971.
- Aldo Rizzi, Giambattista Tiepolo, Milano 1990.
- Aldo Rizzi, I Tiepolo a Udine, Milano 1996.


text:
Ravasclêt
Ravasclêt al è un comun inte Cjargne, che al dì di vuê al fâs part de provincie di Udin e al à 642 abitants. Il cumun al è componût di trê frazions, da amont a jevât: Salârs (cui borcs di Alnêt e di Cjamplovol, cumò bandonât), Ravasclêt (cui borcs di Stalis e Palût) e Zuviel, cui cjasâi di Cjampei, Stalivieri, Prapulin (o Prepaulin) e Frate. Il non vieri dal comun al è Monai, che al è ancjemò doprât da int di Zuviel e dai paîs dulintôr par riferîsi al capolûc e ae frazion di Salârs.
Tabele dai contignûts
Gjeografie[cambie | modifiche il codiç]
I borcs dal comun Ravasclêt si cjatin intal agâr che al divît il massîf de mont di Arvenis, logât a miesdì, e chel de mont di Crostis a miezegnot. Chest agâr al è dividût tal mieç dal piçul pas clamât Siele di Valcjalde (loc. Insom Valcjalda, 959 m s.n.m.) in dôs valadis diferents: la val dal riù Margò, tributari dal Dean, cun direzion viers amont (là che a si cjatin Ravasclêt e Salârs), e la val de Gladegne, tributarie de Bût, viers jevât (là che al si cjate Zuviel). Siben che cualchi studiôs di gjeografie al clame dutis dôs lis vals cul stes non di Valcjalde, la sclete usance dal puest e dopre chest non dome par part dal basin dal Margò; non plui antîc, e bon par dutis dôs lis valadis, al è pluitost chel di Val (o Cjanâl) di Monai.
Lis monts plui impuartantis dal comun, cuasit dutis verdis di boscs e passons, jessint un grum râr il cret nût, a son:
- tal massîf di miesdì (leât al grop de mont di Arvenis): monts di Çoncolan (1740 m s.n.m.), Nealt (1490 m s.n.m.), Cuel Piçul (1331 m. s.n.m.).
- tal massîf di miezegnot (part dal grop de mont di Crostis): Zimon di Crasuline (2.104m s.n.m.), Piç di Mede (2094 m s.n.m.), mont di Valsecje, mont di Runc, Bovadice, Barete di Culzin (che la int dal puest a clame «la Scufa»).
Il pont plui bas dal comun al è il cjasâl di Pît (o Pe) dal Pecol.
In tal massîf di miezegnot a si cjatin doi piçui lâts di mont, jemplâts di aghe surgive o dal disfasiment de nêf, clamâts Lât di Tarondon e Lât di Crasuline. Intal fonts de valade, a son presints doi laguts artificiâi, cussì clamâts di Insom Valcjalda e di Entrada.
Lenghe[cambie | modifiche il codiç]
In tal comun al ven fevelât il furlan, in dôs variants che a partegnin ae forme dialetâl dal bas Cjanâl di Guart.
A Ravasclêt e a Salârs si fevele la variant moneane, caraterizade de terminazion des peraulis femininis (o miôr, di chês che a davegnin de prime declinazion latine) in -a (singolâr) e -es (plurâl): la cjasa - las cjases. Altris trats carateristics a son la conservazion dai ditoncs ei e ou là che tal furlan centrâl a si an î e û; par esempli, jeir e brout par îr e brût, e la terminazion in -ol là che il furlan comun al à -ul (esempli: popol). Il monean antîc, testemoneât dai scrits di pre Lenart Moras (don Leonardo Morassi) al doprave lis finâls in -o, tantche il riguladot dal didivuê.
A Zuviel, invecit, si fevele te variant zovelane, marcjade des terminazions in -a e -as (la cjasa - las cjasas). Il zovelan al è un dai pôs dialets di Cjargne che nol puarte lis ditongazions cjargnelis: i Zovelans a disin podê, vô, îr e cûr, tantche tal furlan centrâl. Un bon esempli di zovelan si pues leilu tai libris di puisie di Casimiro De Colle[1].
Monuments[cambie | modifiche il codiç]
Entri i monuments a bisugne citâ la glesie parochiâl di San Matieu di Monai (secul XVIII), la glesie di San Spirit a Ravasclêt (secul XVIII), la glesie di Sant Andree di Zuviel (secul XIV, cun zontis e mudaments fintal secul XX), e la cjase "di Parigjin" a Zuviel, cuntune piture murâl dal secul XVII.
Galarie fotografiche[cambie | modifiche il codiç]
-
-
-
-
La stazion a mont de funivie Ravasclêt-Çoncolan.
Notis[cambie | modifiche il codiç]
- ↑ Casimiro De Colle, Par no dismenteâ... e cjalâ indevant: storias di Cjarnia, di cjargnei... di paîs e di tant ingegn: poesie, Cormons: G. Zorzut, stampe 1988.


text:
Lessic furlan
Il lessic dal furlan al derive dal latin e in particolâr dal latin fevelât a Aquilee. Lis varis dominazions e imigrazions di lunc dai secui a àn dut câs lassât i lôr segns tal lessic e te toponomastiche. Il studi lessicologjic dal furlan al è un dai cjamps plui svilupâts ancje a nivel universitari. Cjalant lis robis da un pont di viste cronologjic o puedìn viodi i contribûts di origjin celtiche, latine, gjermaniche, sclave, venite e taliane.
Tabele dai contignûts
La fonde celtiche[cambie | modifiche il codiç]
Dal celtic fevelât dai Cjargns alc al è te toponomastiche ma inte lenghe al è restât pôc. Probabilmentri il celtic al à gambiât un pôc il latin che si è fevelât a Aquilee. Di fat a son dai elements di fonetiche tal furlan che a si cjatin tes lenghis romanzis plui ocidentâls tant che il catalan, il spagnûl e il francês ma no in Italie. Si crôt che in regjon la int a sedi restade bilengâl latin-celtic fin intal secont secul dopo Crist ancje se si trate di stimis dificilis di verificâ. Fra lis peraulis che a son di origjin celtiche a son: Il troi, il bâr, il broili, la loze (la slite), la crigne (il cjôt dai purcits), il tamês, la grave.
Il latin[cambie | modifiche il codiç]
La grant part des peraulis furlanis a vegnin dal latin. Al è un interessant document anonim dal 1300 che si cjate tes racoltis vaticanis che al conte cemût che la lenghe fevelade a Aquilee a fos divierse di chês convicinis e di chês talianis purpûr e ricuardave une vore il latin. Pai studiôs di lessicografie al è biel cirî, fra lis peraulis di origjin latine, chês tipichis di Aquilee
Peraulis dal latin di Aquilee[cambie | modifiche il codiç]
A son chês che no simpri si cjatin tes altris feveladis talianis, par esempli cercjâ dal latin circare (assaggiare par talian), frut dal latin fructum (bambino par talian), prindi dal latin primun diem che e jê la vecje peraule furlane par lunis, avonde dal latin Abundat. I nons de stagjons la vierte dal latin Apertam par primevere o la sierade dal latin Serratam par l’autun. Curiôs al è il verp lâ doprât in grant part dal Friûl che al ven da Allare, tal furlan concuardiês si dîs ‘sî che al ven da Ire. Une classe particulâr di peraulis a ven drete de peraule latine cuant che par talian al derive da un diminutîf par esempli: Cuc da Cucum par furlan e Cuculo da Cucus + ulum par talian, fradi da frater par furlan e fratello da frater + ellum par talian, sûr da soror par furlan e sorella da soror + ellam par talian.
Apuarts gjermanics[cambie | modifiche il codiç]
Tal patrimoni dal lessic furlan a si cjatin une vore di apuarts di peraulis gjermanichis puartadis di int diferentis in diviersis etâts storichis.
Apuarts gotics[cambie | modifiche il codiç]
A son lis peraulis plui vielis a jessi stadis cjapadis dentri dal latin di Aquilee. Par esempli la brût, la bande, il bugnon, il farc, la lobie, il tapon, la sedon. Te toponomastiche si cjatin i paîs di Gôt, di Godie e di Beivârs (int de bavarie).
Apuarts langobarts.[cambie | modifiche il codiç]
A son chei plui impuartants, par esempli bearç, bleon, braide, brendul, broade, flap, garp, grepie, lami, nape, scarfarot, sgarfâ, sgrifignâ, slapagnâ, sbisiâ, tacule. Di origjin langobarde a son i nons di Fare e Farle (fara e jere la famee imigrade) di Giai di sacon, Giais e Gjais di Avian (da gahagi bosc sierât).
Apuarts de etât patriarcjâl[cambie | modifiche il codiç]
A son di cheste etât peraulis come i bêçs, il cjast, il crot, il tac, il licôf, il vignarûl e ancje i toponims che derivin da berg o stein tant che Spilimberc, Solimberc, Soffumberc, Partistagn e v.i.
Apuarts todescs[cambie | modifiche il codiç]
A son chei dai ultins secui che a rivin de lenghe todescje vere e proprie par esempli bintar, spolert, lustic, befel o fraile, diviersis di chestis peraulis a son rivadis al furlan de bande di Gurize.
Apuarts Sclâfs[cambie | modifiche il codiç]
Lis peraulis derivadis des lenghis slavis a son presintis tal furlan sei pe vicinance di chestis popolazions sei par il fat che dopo lis invasions Ongjars i patriarcjis tal X secul a àn ripopolât la plane centrâl furlane cun int slave. Tant al è vere che a son une schirie di pais cun nons sclâfs ancje lontan dal confin orientâl par esempli Guricis, Guriç, Gurize, Gradiscjute, Gradiscje, Percût, Belgrât, e v.i. Chestis popolazions a àn cjapât su il furlan in pocis gjenerazions e a àn lassât tal lessic peraulis tant che la cocosse, la race, il blec o fâ il blec, la ‘save, la triscule, la babe, il cudicj. Il numar di slavisims al è mancul grant di chel dai germanisims ma al è dut câs significatîf.
Apuarts Venits e Talians[cambie | modifiche il codiç]
Diviersis a son lis peraulis venetis cjapadis intal furlan come artiçoc, pandolo, pampalugo e pelandron. Altris peraulis e son par solit dopradis come sinonims di peraulis furlanis come autun par sierade, primevere par vierte, vecjo par vieli. Al dì di vuê e jê une fuarte pression dal talian sul furlan orâl cuntun grum di peraulis in prestit sei par robis tecnichis e sientifichis sei come sostituzion di peraulis furlanis.


text:
Teatri furlan
Il teatri in lenghe furlane al nas avonde tart rispiet aes altris formis artistichis de marilenghe. Dut cas di lunc dal XX secul al si svilupe simpri di plui e al dì di vuê o vin ancje des compagniis profesionistichis.
Tabele dai contignûts
Storie[cambie | modifiche il codiç]
Il ritart de nassite dal teatri furlan[cambie | modifiche il codiç]
Lis primis oparis che a podaressin vê une rapresentazion teatrâl a son dal '600 di Ermes di Colorêt, si trate di cualchi dialic tant che Contrast fra Carneval e Cresime, Di une chitine cul confessôr e Pascute e Macor. Chestis oparis a restarin dome scritis. Par viodi un teatri par furlan si à di spietâ il XIX secul. Lis resons par cui in Friûl nol è nassût prime un teatri par furlan a son diviersis e leadis a motîfs storics e politics. La sotanance sot Vignesie a fasè in mût che il furlan al vignedi pôc doprât dai sorestants. A Udin la prime sale par oparis teatrâls a fò screade nome intal 1601 ma, fûr che par cualchi spetacul par Talian o par Venit a vignive doprade sore dut par bai e musiche.
Intal jenfri che in tantis zonis de Europe, partint de Italie, si difont la Commedia dell'Arte, il Friûl, sotan e emargjinât, al viôt nome i spetacui di cualchi companie venite. No nassin cussì ni mistirants ni autôrs locâi che sedin bogns, magari ancje par talian o par venit, di rapresentà la vite dal timp.
La nassite de comedie furlane[cambie | modifiche il codiç]
Bisugnarà spietà il 1800 e la dominazion austriache par viodi la nassite de comedie in marilenghe. La prime opare dute par furlan e je di Pieri Çorut che intal 1847 al scrîf Il trovatore Antonio Tamburo. E je une comedie cun tocs musicai, dute par furlan che e vierç la strade a dute une schirie di autôrs. Pacifico Valussi, Francesco Leitenburg, Giuseppe Edoardo Lazzerini, Francesco Nascimbeni e Caterina Percoto. Lis storiis a son di solit legris, di ambient contadin e cun finalitât moralistichis. Cul gnûf secul a scomencin a nassi diviersis companiis teatrâls diletantistichis, spes intes parochiis. La filologjiche, nassude tal 1919, e comence a fâ dai concors teatrâi. I autôrs de prime part dal secul a son Bruno Pellarini, Giuseppe Marinoni, Ercole Carletti, Arturo Feruglio, Maria Gioitti del Monaco, Anna Fabris, Costantino Smaniotto, Lea D'Orlandi, Pietro Someda de Marco. Lis oparis a continuin, come storiis e ambientazion, intal gust dal '800. In chest mût a plasin une vore a la int ma a restin lontanis dai trois plui modernis che al sta cjapant il teatri european dal timp.
Il secont dopovuere[cambie | modifiche il codiç]
Ancje se a si continue a là daur de tradizion za intai prins agns dal dopovuere si scomencin a viodi i segnai di une schirie di autôrs plui modernis. Se Guido Michelutti al è plui tradizionâl lis oparis di Renato Appi, Alviero Negro e Lelo Cjanton a rivin a tocjâ tematichis mancul sieradis.
I Turcs tal Friûl[cambie | modifiche il codiç]
Intal 1976 a ven publicade I Turcs tal Friûl, opare zovanîl di Pasolini, scrite intal 1944. Chest al è considerât il test plui alt scrit in marilenghe, i soi moments lirics che a ricuardin la tragjedie greche, a mostrin la bravure che Pasolini al mostrarà intai agns seguitîfs. Se di une bande l'opare e reste isolade dal rest de scriture dai tescj furlans la rapresentazion che al fasarà il regjist Elio De Capitani intai agns 90 al tirà su une gnove gjenerazion di teatrants e di spetatôrs furlans.
La fin dal XX secul[cambie | modifiche il codiç]
Sul finì dal secul si viôt une incressite dal teatri furlan cuntun grant numar di compagniis teatrâls gnovis. Dal 1987 l'associazion teatrâl furlane a inmanee un concors leterali bienâl che al devente un stimul par autôrs come Gianni Gregoricchio, Giovanni Morsan, Alberto Luchini, Roberto Ongaro, Luciano Rocco, Paolo Sartori, Carlo Tolazzi, don Pietro Biasatti. Il gnûf mileni si vierç cuntune opare une vore significative su la vite des feminis in Friûl al inizi dal '900; Bigatis di Elio Bartolini e Paolo Patui. In chest periodi a son ancje dute une schirie di traduzions dai grancj autôrs mondiâi tant che Goldoni, Pirandello, Moliere, Cechov e v.i. Cui agns '80 a nassin ancje lis primis companiis teatrâls profesionistichis come il Teatro Incerto (Claudio Moretti, Fabiano Fantini, Elvio Scruzzi). Tal 1988 e nas la Civica accademia d'arte drammatica Nico Pepe, dai soi cors a vegnin fûr i atôrs de Academia de Gli Sventati.
Bibliografie[cambie | modifiche il codiç]
- Il teatro in lingua friulana, di Luca Zoratti in Friulano Lingua viva, Udin 2006
- Appunti per la storia del teatro friulano, Someda de Marco in Sot la Nape, 1 (1963)
- Il teatro in prosa, Nico Pepe in Enciclopedia tematica del Friuli Venezia Giulia


text:
Carnevale a Codroipo UD
Teatri Furlan a Codroip CARNEVAL 2015
7, 14, 21, 28 febbraio, 7, 14 marzo 2015
Codroipo(UD)
XXI edizion dal Teatri Furlan a Codroip "CARNEVAL 2015"
Sabide 7 di fevrâr
Compagnie Teatrâl "TravesioTuttoTeatro" di Travês
"MA TU, DI CE BANDE STATU?"
Test di Damiano Berto e regjie di Tommaso Pecile.
Sabide ai 14 di fevrâr
Compagnie Filodramatiche "Nespoledo 80" di Gnespolêt
"L'ereditat da la puere Sunte"
Test di Loredana Cont e regjie di Ruggero Ottogalli.
Sabide ai 21 di fevrâr
Compagnie Filodramatiche "La Risultive" di Talmassons
"...e nell'attesa KABARETT"
Regjie di Andrea Chiappori.
Sabide ai 28 di fevrâr
Compagnie "Tutto Fa BRODUEI" di Triest
"Trieste cHiama Batman & Robin rispondi"
Test e regjie di Andrea Fornasiero.
Sabide ai 7 di març
Grup Teatral"Amici di Cesco" di San Donà di Piave
"A mujer foresta "
Test di Giuliano Bozzo e regjie di Anacleto Campaner.
Serade par une amie
Sabide ai 14 di març
ore 20,00 LUCCIOLATA
dopo us invÌdin a viodi
Compagnie Teatrâl "Agnul di Spere" di Codroip
"Il Magnific"
Test Roberto Ongaro e regjie di Michele Zamparini


text:
Formadi
Il formadi al è un derivât dal lat, otignût fasint precipitâ la caseine. Il formadi si pues mangjâ fresc o invecjât.
Par fâ il formadi si met il lat in t'une cjalderie e lu si scjalde a 25-33 °C; podopo si zonte il cai, une sostance chimiche gjavade fûr dal stomi dai ruminants ancjemò di lat. Il cai al fâs coagulâ la caseine che e precipite sul font de cjalderie. Si oten cussî une paste che e covente a fâ un grum di gjenars di formadi:
- Formadis frescs, che si fasin lassant le paste in grops grues, che e vegnin striçâts e impastâts; e an dentri une vore di aghe e e van mangjâts in curt o metûts tal frigo (scuete, strachin, mozzarele, mascarpon)
- Formadis cuasi dûrs, che si fasin masanant la paste in tocs plui piçui, che e vegnin fracâts e metûts a stagjonâ (caciote, provolon)
- Formadis dûrs, che si fasin rompint le paste in tocuts picinins, che e vegnin cuets a 50-60 °C e mesedâts di continuo; l'impast che si oten al ven fracât, salât e lassât invecjâ par cualchi mês (latarie, Montâs, emmental) o an (grana, parmigjan).
Formadis furlans[cambie | modifiche il codiç]
Specialitâts a base di formadi[cambie | modifiche il codiç]


text:
Tal
I componiments a jerin bielzà stâts publicâts su lis pagjinis dal “Friuli d’oggi”, setemanâl dal Moviment Friûl, aromai deventât fuarce politiche e pont di riferiment o di dialic par chei che in chê volte a pensavin a di un Friûl gnûf e libar.
Tal zîr di personis che a frecuentin il moviment ecletic, polimorf, dispès incoerent, al è l’autôr di chescj componiments: un inteletuâl fin e salvadi, difûr dal svolâ e stramudâsi dal timp, isolât ma ancje inlidrisât fin tal cûr de realtât furlane, che al sielç une forme poetiche fûr dal timp. E daûr des regulis di chest gjenar il poete al devente vôs dal popul, al pant il spirt di dute une int e par chest no si firme, ma si sfante daûr dai pseudonims di Anonimo Friulano e Otmar Mainardis: l’autôr nol à plui identitât, si plate e al lasse dute la lûs dome ae opare, parcè che lis poesiis no son plui sôs, no partegnin plui a di un individui sôl; a son juste apont epiche, espression di une comunitât interie.
Tal rispiet di cheste volontât, che si disvilupe cun grande coerence e che e mostre la grande profonditât e impuartance de opare, il non anagrafic dal poete nol vignarà scrit nancje in cheste presentazion, ancje se al ven ricuardât cun rispiet di ducj chei che lu cognossin.
In Muart antighe dal Friûl Friûl e in Celtics Inovâi il resuriment di un gjenar poetic antîc nol è ricostruzion false e artificiâl, ma espression vive, sintude e libare, moment di rispiet di atmosferis sacris, ma ancje di union e di contaminazion cun motîfs e metrichis contemporaniis, cu la liriche amorose, cu la poesie sapienziâl, cun riis di epitafis e lamps di visions profetichis.
La situazion storiche e sociâl dal Friûl dal secont dopovuere e cjate cussì une interpretazion insumiade, fonde, intuitive.
In chei agns si intaie cun clarece tal destin dal Friûl il pericul di disfâsi intun mont mostri e leviatanic, che al menace di glotilu cun gnûfs timps, ritmis e sintiments, che al masane dut cence nancje jessi in stât di capî la identitât e la bielece des diferencis.
Il gnûf sisteme si plee dome ai interès dai stâts, des ideologjiis e des grandis economiis, sacrificant cence fal mûts di vivi, di pensâ, di fevelâ, che a divignivin de fumate dai milenis passâts, tradizions e valôrs e che a pandevin une fonde dignitât.
In cheste atmosfere il rivoc des vueris di pôc distudadis, il dissangament de migrazion furlane tal forest, la dismentie de int intosseade des bausiis dai potents, ma ancje la lote eroiche dai pôcs cuintri dai orcui de modernitât inumane, la fradilance cui altris popui cence stât te Europe e tal mont, a vegnin proietadis ai timps dai Carnis, la tribù celtiche che te storie e je stade la prime a popolâ fis il Friûl. Intun inzirli di simbui e visions che a partegnin insiemit al passât plui lontan, ae ete de invasion veneziane o al presint plui moderni, i Furlans a vegnin assimilâts ai Celtis, lant daûr di une tradizion di fonde plui emozionâl e leterarie che sientifiche, ma slargjade e sintude di plui di un secul.
Tant che i Carnis antîcs i furlans a son menaçâts de invasion: la tragjedie e à di fâsi, salacor il destin al è za decidût. No si pues scjampâ, ma si à di lotâ, forsit di pierdi, ma ae fin e je la sperance di une ultime, catartiche comprension e comunion cun dute la umanitât, tal rispiet e amôr des diferencis tantis voltis violadis.


text:
Lis elezions politichis dai 13 di Jugn inte Belgjiche a àn lassât daûrsi une situazion ingredeade pe formazion dal gnûf guvier federâl dal paîs. Cun di fat, i indipendentiscj de Gnove Aleance Flamande (N-VA, Nieuw-Vlaamse Alliantie) a son stâts i plui votâts (17,4% dai vôts totâi e passe il 28% intes Flandris) e a àn otignût 27 dai 150 puescj de Cjamare dai deputâts. In Valonie, o sei la part francofone de Belgjiche, invezit, la maiorance dai eletôrs e à votât pal Partît Socialist (13,7% dai vôts totâi e plui dal 37% in Valonie). Intes Flandris, daûr dai indipendentiscj si son plaçâts i cristians democratics (CD&V, Christen-Democratisch en Vlaams) che a àn otignût 17 deputâts, i socialiscj (SP.A, Socialistische Partij - Anders) e i liberâi democratics (Open VLD, Open Vlaamse Liberalen en Democraten) cun 13 elets parom e ducj i doi in diminuzion rispiet aes elezions dal 2007. Dut câs la riduzion di vôts plui marcade le à patide la estreme diestre indipendentiste dal Vlaams Belang che e à pierdût plui dal 4% dai vôts e, si ben che e à otignût 12 deputâts, a ‘nd à pierdûts 5 rispiet ae volte stade. Par completâ il cuadri dai elets intes Flandris si àn 5 deputâts verts (Groen!) e un dai populiscj de Lijst Dedecker. In Valonie, invezit, i liberâi dal Moviment Riformadôr (Mouvement Réformateur) a àn vût 18 elets, o sei 5 in mancul de volte stade. Daûr di lôr a son rivâts i democratics cristians (cdH, Centre démocrate humaniste) cun 9 deputâts e i verts dal Ecolo cun 8. Inte part francofone dal paîs al è po stât elet ancje un deputât de diestre dal PP (Parti Populaire). Lis elezions a mostrin, duncje, une Belgjiche inmò plui dividude tra la part flamande che e cjale simpri di plui ai partîts indipendentiscj e di diestre, e la part francofone che si poie su la çampe. Il prossim guvier al podarès jessi vuidât dal socialist Elio Di Rupo, ma dome se al sarà bon di cjatâ un acuardi cu la Gnove Aleance Flamande. Bart De Wever, che al vuide i indipendentiscj flamants, al à fat capî che l’acuardi al è pussibil, ma dome se si larà a di une riforme radicâl dal implant statâl belgjic che e cressi in maniere fuarte il nivel di autoguvier des Flandris, massime sul plan finanziari. I flamants, dut câs, a rivendichin ancje la gjestion plene dal distret di Bruxelles-Hal-Vilvorde che cumò al è dentri inte aree bilengâl de capitâl belgjiche e che al è stât il motîf che al veve puartât aes elezions politichis anticipadis.
Font: Le Monde, 13-14/06/10; La Libre, 14/06/10; Gara, 14/06/10; Món Divers, 14/06/10


text:
lunedì 16 agosto 2010
SUNS Festival de cjançon in lenghe minoritarie
SUNS Al è un festival de cjançon par dutis lis lenghis minoritaris de Italie, Austrie, Svuizare, Slovenie e Corsiche.
I 9 finaliscj a sunaran dal vîf ai 28 di avost a Udin
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Myspace: www.myspace.com/sunscontest
Pubblicato da Comitât pe Autonomie e pal Rilanç dal Friûl a 08:15
Etichette: musica
Iscriviti a: Commenti sul post (Atom)


text:
Lenghe ladine
La lenghe ladine, o ben lenghe ladine dolomitiche, e je une lenghe de famee des lenghis romanzis, che e ven fevelade intune zone intal nord jevât de Italie di plui o mancul 30.000 personis. Cheste lenghe e je plui precisementri date dongje da un grup di variantis che a si somein e e ven fevelade in parts des regjons Trentin-Sud Tirôl e Venit. Tal Trentin-Sud Tirôl e ven fevelade in Val Gardena (Gherdëina) e in Val Badia (Badia) tal Sud Tirôl e in Val di Fassa tal Trentin. Tal Venit e ven invezit fevelade te Provincie di Belun, ven a stâi a Livinallongo del Col di Lana (Fodom) e di ce. Il 40% de popolazion di Cortina d'Ampezzo (Anpezo).
Secont la opinion di cualchi linguist il ladin al à une drete parintât cul romanç, fevelât intal Cjanton Grisons (Svuizare) e cul furlan. Il struc di chestis tre lenghis sot il soreconcet di “lenghis retoromanzis” al è avonde discutût. (viôt: “Cuistion ladine”).
Cui siei 30.000 fevelants di marilenghe il ladin al è, insiemit cul feroês, il sami e il romanç, une dalis lenghis plui “piçulis” de Europe. I ladins a son une dalis minorancis linguistichis ricognossudis de Union Europeane come sôs minorancis; al varès par chest di gjoldi de Prudele des minorancis europeane e particolarmentri de ”Cjarte europeane des lenghis regjonâls o minorizadis” dal 1991: chest document al proviôt in particolâr la ”promozion des lenghis minorizadis talis scuelis, te aministrazion, denant ae leç e tai media”.
Tabele dai contignûts
Il tiermin[cambie | modifiche il codiç]
Il tiermin ladin, al inizi difondût inte alte Val Badia, al è in dì di vuê doprât par indicâ dut il grup di idiomis avonde compagns fevelâts inte aree dolomitiche.
Storichementri, al si pues riferisi a popolazions dal Noric (celt-romanis) dispatriadis intal V secul dal Noric Mediterani daspò l'insedament dai ruçs e i maçalizis dai avars. Il tiermin "ladin" al à une origjin avonde antighe. Lis popolazions origjinariis breonis (celtis romanis) e imigradis, a vignirin clamadis welsch dai bavars rispiet ai windisch (slavons), intant che lôr a si devin il non di latinis (par variant locâl ladin) parcè che a no jerin ni gjermanis ni sclavis. La definizion Ladinia (Ladinie) e je belzà atestade intune publicazion di Giovanni Piloni (1607). Secont i studis dal storic fassan Frumenzio Ghetta, belzà dal an 1298 al imparis il non Nova Ladina, oben Nova Latina per indicâ il paîs di Nova Levante, (tod. Welschnofen (welsch + nofen) che al indiche un insediament di "ladins". Ancje il pas Carezza (Costalunga) al ven clamât in dai documents storics dal belunês di chel periodi Passo Ladinia. Il predi Micurà de Rü, che i è intitulât l'Istitût culturâl ladin di San Martin in Val Badie, al definis intal 1833 la sô gramatiche: Versuch einer Deutsch/Ladinischen Sprachlehre (Tentatîf di une gramatiche todesc-ladine). La sô opare e je il prim tentatîf di creâ une koiné scrite interladine. Il tiermin ladin nol indicave dome l'idiom de Val Badie di mieç. Gardenês, mareban, badiot, fodom, fassan e ampezan a son nons che a derivin de lor val, ma il tiermin ladin al è la definizion vecje e di vuei che e cjepe dentri ducj chescj idioms neolatins. A esistin un grum di altris documents lenghistics e storics, come par esempli lis cjartis etnografichis austriachis de prime metât dal XIX secul, dulà che a si cjatin continuamentri lis peraulis Ladiner (Ladins) e Rätoromanen (Retoromançs) (chestis ultimis dopradis specialmentri pai Grisonês). Ancje i Furlans a vegnin clamâts intune edizion dal 1849 Ladiner, tant che conferme dal fat che belzà in chê volte i leams tra i idioms ladins dal Friûl, dalis Dolomîts e dai Grisons a jerin cognossûts. Ascoli, considerade la lungje tradizion dal tiermin "ladin", lu à doprât intal cjamp de lenghistiche, cuant ch'al analizât lis carataristichis lenghistichis dal ladin (palatalizazion, plurâl sigmatic e vie indenant)[1].
In Italie a si è rivâts al compromès "ladin dolomitics".
Al è ancje di tignî in cont il fat che la espression "lenghis Ladinis" e à a voltis par riferiment il grup dalis lenghis retoromanzis, che in plui dal ladin in sens leterâl (ven a stâi dal ladin dolomitic) e cjape dentri la lenghe furlane e chê romanze.
Il ladin al ven ancje intindût come la lenghe caratarizante la Ladinie, ancje se di chest ultin concet al si fâ solitementri un ûs imprecîs e dubiôs, parcè che ai mancje un significât storichementri afermât. In particolâr cun chest tiermin cualchi grop di opinion al indiche dome la regjon gjeografiche che e tire dongje i comuns ladins che fintramai il 1918 a fasevin part de Austrie Ongjarie, regjon che cussì intindude nol esaurirès la totalitât dai teritoris di lenghe ladine, parcè che nol ten di cont chei storichementri logâts intai dominis venezians invezit che tai austro-ongjarês.
Storie[cambie | modifiche il codiç]
Il ladin al ven classificât intes retoromanç. Par vie de esistence di elements comuns cul furlan e cul romanç a si je ipotizade l'antighe esistence di une lenghe comune retoromanze sore regjonâl. La tesi e je dut câs une vore dibatude.
Dal VI secul a rivarin i Bavars dal nord e a slontanarin la lenghe romanze di grandis parts dal so spazi di difusion. Dome talis vals fûr di man il ladin al si podè mantignî. Cule fin dale Prime vuere mondiâl e la anession de part meridionâl dal Tirôl ae Italie, ancje i teritoris dulà che al vignive fevelât ladin a finirin in chest stât. Il moviment nazionâl talian dal XIX e XX secul al viodè scuasit simpri intal ladin un dialet dal talian, idee che invezit la maiorance dai ladins e refudave. Ancje intal Pat Gruber-De Gasperi nole jere proviodude nissune tutele dai ladins.
Dome cul "secont statût di autonomie" i ladins di cheste regjon a son rivâts a vê dirits come minorance.
Tal 1988 i istitûts di culture ladins "Micurà de Rü" e "Majon di Fascegn" a an incargât il professôr universitari Heinrich Schmid (Zurigo) di pensâ par lôr une lenghe leterarie comun; sîs agns plui tart (1994) e si è costituide la organizazion SPELL, che e smirave a progjetâ cheste lenghe scrite secont lis sieltis e i resonaments dal professôr. Te istât dal 1998 al vignì infin fûr il livri Wegleitung für den Aufbau einer gemeinsamen Schriftsprache der Dolomitenladiner (voltât dal todesc “Liniis di vuide pe costruzion di une lenghe leterarie comun dai ladins dolomitics”), che al tignì a batisim il ladin dolomitan o “ladin standard”.
La lenghe standard no je simpri ben viodude de int (soredut in Val Gardene e in Val Badie).
Status[cambie | modifiche il codiç]
Intal Trentin-Sud Tirôl il ladin al è ricognossût tant che lenghe ufiziâl e scolastiche a nivel regjonâl intai comuns di:
- Selva di Val Gardena (lad. Sëlva)
- Ortisei (lad. Urtijëi)
- Santa Cristina Val Gardena (lad. S. Cristina-Gherdëina)
- Badia (lad. Badia)
- Corvara in Badia (lad. Corvara)
- Marebbe (lad. Maréo)
- St. Martino in Badia (lad. San Martin de Tor)
- La Valle (lad. La Val)
- Moena (lad. Moena)
- Canazei (lad. Cianacei)
- Vigo di Fassa (lad. Vich)
- Soraga (lad. Sorega)
- Pozza di Fassa (lad. Poza)
- Mazzin (lad. Mazin)
- Campitello di Fassa (lad. Ciampedel).
Che nol è tant ancje te Provincie di Belun, in gracie de normative su lis minorancis linguistichis storichis (Leç 482/1999), a son stâts ricognossûts come ladins i comuns dal Cjadovri, dal Comelic, dal Agordin, de alte Val Cordevole e de Val di Zoldo. Al è atîf l'Istitût Ladin de la Dolomites (istitût culturâl des comunitâts dai ladins storics des dolomitis belunesis), cun sedis a Borca e a Selva di Cjadovri.
I ladins a àn di un gjornâl setemanâl (“La Usc di Ladins”) e un telegjornâl zornalîr (“Rai TV Ladinia”).
La division dal teritori di lenghe ladine in trê entitâts aministrativis (Provinciis di Bolzan, di Belun e di Trent) e je un fat che al rinfuarce l'isolament des valadis tra di lôr (e specialmentri in epoche fassiste chest isolament al vignì sfuarçât).
I ladins di Cortina d'Ampezzo, Livinallongo del Col di Lana e Colle Santa Lucia a vuelaressin sul moment une gnove definizion dai confins aministratîfs, che e fasarès passâ al Sud Tirôl i teritoris che bielzà tal passât a partignivin al Tirôl e ae Diocesi di Bressanon.
Carateristichis dal ladin[cambie | modifiche il codiç]
Il ladin al à carateristichis in comun cu lis lenghis romanzis ocidentâls, par esempli la lenizion – des voltis fin ae disparizion – dalis intervocalichis (latinu > ladin) e il plurâl par "-s" invezit che par "-i" o "-e", ancje se des voltis a si slontane di chescj modei (il "c" denant a "e" e "i" nol devente [ts] > [s], ma [tš] come intal grup orientâl.
Lis variantis[cambie | modifiche il codiç]
Il ladin al à chestis variantis:
- Aree ocidentâl (di transizion viers il lombart orientâl):
- gardenês – al ven fevelât in Val Gardena (Gherdëina – cun 8.148 abitants), dal 80-90 % de popolazion;
- novês – une volte difondût su lis alps di Siusi e çampe Isarco fintramai Nova Levante/Welschnofen, dulà che al si è disvignidrît definitivementri intal XVII secul; al sorevîf a Bulla, Roncadizza, Sureghes;
- fassan - fevelât in Val di Fassa (Fassa – cun 8.620 abitants) dal 60-75% de popolazion, cun variantis a Moena e a Canazei,
- Aree centrâl (di transizion viers il venit alpin):
- badiot-mareban, difondût in Val Badia e in Val Marebba (tal passât ancje in Val di Luson e te basse Val Badia) (9.229 abitants), 95% tant che marilenghe;
- Fodom o ladin de Alte Val Cordevole o livinalês, fevelât intai comuns di Livinallongo del Col di Lana e Colle Santa Lucia, di cirche l'80-90% dale popolazion come marilenghe;
- Aree orientâl (di transizion viers il venit alpin e in part viers il furlan):
- ampezan, difondût a Cortina d'Ampezzo (Anpezo) e simil al ladin cjadovrin;
- comelican, difondût intal Comelico; al è il plui conservadôr dai dialets orientâi,
- cjadovrin, fevelât in dut il Cjadovri, gjavant il Comelico (viôt) e Sapade, cun influencis plui o mancul sintudis dal venit;
- vajontin, isolât, ex idiom di transizion cul furlan, tale aree di Nert e Cimolàis tal Friûl, al è plui dispes considerât une variant dal furlan.
- a fasin part dal grup ladin ancje lis feveladis dal alt e mezan Agordino e de Val di Zoldo. Chest ultin al rapresente une interessante zone di transizion tra il ladin dal Sella, il ladin cjadovrin e il venit.
I dialets ocidentâi a son influençâts dai insedaments celts (breons) e dal fat di confinâ cui dialets lombarts, i dialets centri orientâi di insedaments retvenits e dal confinâ cui dialets venits (feltrin, belunês) e furlans (cjargnel).
Esemplis[cambie | modifiche il codiç]
Pari nestri[cambie | modifiche il codiç]
Come esempli si pues confrontâ la prime part dal “Pari nestri,” par difarentis variantis ladinis, cu la version furlane, cun dôs variantis romanzis, cun chê latine e chê taliane.
- Mareban/Badiot
- Nosc Pere dal cí,
al sii santifiché to enom,
al vëgni to rëgn,
töa orenté sii fata,
desco sö al cí ensciö söla tera.
- Gardenês
- Pere nost, che t'ies tl ciel,
sibe santificà ti inuem,
vënie ti rëni,
sibe fata ti ulentà,
coche en ciel enscì en tiera.
- Fassan
- Père nosc che te es sun ciel,
sie fat sent to inom,
fa che vegne to regn,
to voler sie semper respetà,
tant sun ciel che su la tera.
- Livinalês
- Père nòst che t'es sun paradíš,
benedât lé l tuo inóm,
resta con nos,
che sará fat ci che te vòs
sun ciél e su la tièra.
- Ampezan
- Pare nosc, che te stas su in zielo,
sée fato santo el to gnon,
viene el to regno,
sée fato chel che te vos tu,
tanto in zielo che su ra tera.
- Ladin dolomitian
- Pere nost, che t'ies en ciel,
al sie santifiché ti inom,
al vegne ti regn,
sia fata tia volonté,
coche en ciel enscì en tera.
- Furlan
- Pari nestri, che tu sês intai cîi,
che al sedi santificât il to non,
che al vegni il to ream,
che e sedi fate la tô volontât,
come in cîl, cussì in tiere.
- Vallader (variant dal romanç)
- Bap nos, tü chi est in tschêl,
fat sonch vegna teis nom,
teis reginam vegna nanpro,
tia vöglia dvainta sco in tschêl eir sün terra.
- Sursilvan (variant dal romanç)
- Bab nos, quel che ti eis el tschiel,
sogns vegn fatg tiu num,
tiu reginavel vegn,
tia veglia daventa sco en tschiel e sin tiara.
- Latin
- Pater noster, qui es in caelis,
sanctificetur nomen tuum.
Adveniat regnum tuum.
Fiat voluntas tua, sicut in caelo, et in terra.
- Talian
- Padre nostro che sei nei cieli,
sia santificato il tuo nome,
venga il tuo regno,
sia fatta la tua volontà
come in cielo, così in terra.
I numars par ladin[cambie | modifiche il codiç]
Risultivis[cambie | modifiche il codiç]
- ↑ Par aprofondî, al si sugeris di leî la riviste sientifiche Ladinia (date fûr dal'Istitût culturâl ladin Micurà de Rü), particolarmentri i numars I, XI e XIII
Leams[cambie | modifiche il codiç]
Leams esternis[cambie | modifiche il codiç]
- Sît informatîf sule lenghe ladine par ladin dolomitan (ladin)
- Sît informatîf sui ladins (ladin) (talian) (todesc)
- Atlant dialetâl de Ladinie ALD-I (todesc)
- Atlant lenghistic dal ladin dolomitic (francês) (inglês) (ladin) (talian) (todesc)
- Istitût Culturâl Ladin e Museu Ladin di Fassa (inglês) (ladin) (talian) (todesc)
- Il gjornâl setimanâl La Usc di Ladins ("La vôs dai Ladins") (ladin)


text:
Monede
Cun monede si intint ogni ben materiâl o entitât astrate che e à la funzion di misure dal valôr di scambi tal acuist e la vendite di bens e servizis.
Tal passât si identificave la monede cui minûts di metal, che a jerin discs di difarentis dimensions e composizion doprâts come imprescj par paiâ o come riserve di bêçs. Intes economiis modernis i minûts a 'nd àn pierdût un pôc in impuartance, sostituîts dai biliets di cjarte, plui facii sei di produsi che di doprâ, plui altris formis astratis (par esempli i deposits in bancje).
Par cui la monede e je dut ce che al à funzion di monede, ven a stâi mieç di paiament e unitât di cont, cence distinzion de carateristichis concretis che e pues vê.
Storie[cambie | modifiche il codiç]
Prime de monede i scambis a jerin fats par mieç dal barat, par cui si dave alc in cambi di une robe; chest sisteme al pues funzionâ dome in economiis primitivis, parcè che e à diviers limits (par dî, si pues sparagnâ dome lis robis che si tegnin tal timp). Al puest dal barat in Europe si difondè l'ûs di tocs di aur, di arint, o di altris metai preziôs.
Par grêc la monede si clamave nomisma, par latin nummus; cheste peraule invezit e derive dal episodi dal asedi dai Gjai di Brenno a Rome tal 396 p.d.C.; sul cuel dal Campidogli al jere il templi dedicât a Junon, dulà che si tiravin su lis ocjis sacris ae dee. La storie nus conte che chestis ocjis sberlant svearin l'ex consul Manli e cussì l'atac dai Gjai al cuel al fo disfantât. Di chê volte, Junon cjapà l'apelatîf di Moneta, dal verp latin monēre, ven a stâi visâ, amonî, parcè che ducj pensavin che fos stade je a sveâ lis ocjis.
Dopo, viers il 269 p.d.C., dongje dal templi e fo fate sù la Zeche che fo metude sot de protezion de Dee Moneta. Di li a pôc tal popul l'apelatîf al passà prime al edifici, e po a ce che si produseve li dentri.


text:
Valenzian
Il Valenzian (valencià) al è il non uficiâl de lenghe catalane fevelade inte regjon spagnole dal Paîs Valenzian.
Problemis linguistics[cambie | modifiche il codiç]
In gjenar, il valenzian al è considerât come un dai plui impuartants dialets de lenghe catalane; e je regolade de Acadèmia Valenciana de la Llengua, che e seguìs lis convenzions adotadis pe lenghe catalane dal Institut d'Estudis Catalans. Si scuen dî che lis diferencis tra il valenzian e il catalan a son un grum plui piçulis di chês tra il catalan centrâl e lis variants des Isulis Balearis e ancjemò di plui cu la varietât fevelade inte citât sardegnule di Alghero. Il contrast tra catalan e valenzian al cuindi altris resons, soredut politichis: e je une storie di contrascj tra Valenzie e Barcelone, e tal Paîs Valenzian un bon numar di personis e à pôre di un ategjament pan-catalanist, che al mire a anulâ lis difarencis tra chestis dôs areis par includilis intai Paîs Catalans. Dal pont di viste catalan invezit, il valenzian e je une mosse di bande dai politics interessâts a dividi i Paîs Catalans par fâ il zûc dal stât spagnûl.
Ricognossiment ufiziâl[cambie | modifiche il codiç]
In gracie ae "leç pal ûs e la educazion dal valenzian", metude in vore tal 1982, il valenzian e je la lenghe proprie dal Paîs Valenzian e i citadins a àn il derit di cognossile, scrivile e doprâle, sei in public sei in privât. Secont un scandai de Generalitat Valenciana dal 2005, il 94% de popolazion lu capìs, il 78% lu tabaie e lu lei e il 50% lu sa ancje scrivi.
Leams esternis[cambie | modifiche il codiç]
- (catalan) Acadèmia Valenciana de la Llengua


text:
Mâl de spelaie
Il mâl de spelaie oben pelagre e je une malatie che ven da une mancjance di vitaminis dal grup B e in particulâr de niancine (vitamine PP) o dal triptofan amnioacit che al covente pe sô sintesi.
Cheste vitamine si cjate tal lat, te verdure e tai cereai.
La malatie e à vût te sô storie une grande impuartance sociâl. A bateve sore dut su lis popolazions che a mangjavin dome polente di blave. Par secui e je stade un teribil cjastì pai contadins dal Friûl, cussì come in Spagne, in alte Italie e in altris zonis de Europe meridionâl.
La malatie e je sparide dal ocident tal secul XX cun une alimentazion plui variade. Al dì di vuê si cjate ancjemò in cualchi puare zone de Afriche.
Sintoms[cambie | modifiche il codiç]
Cun la malatie la piel des mans e dal cuel si spele, si à mal di cuarp, la lenghe devente rosse, si sglonfe e si piert pês.
Si à depression e demence, tant e je vere che fin tal secul XIX i manicomis furlans a jerin plens di malâts e cuant che la malatie e je sparide si son svuedâts un grum.
La malatie e pues fâ murì in cuatri o cinc agns.


text:
Archive for the ‘2015’
MAI - PRIME PAGJINE. «Si continue a celebrâ la vuere cu la scuse di celebrâ lis vitimis de vuere.» pre Toni Beline / PAGJINE 2 – EDITORIÂL - Daspò di cent agns no àn domandât ancjemò perdon / Ce staial sucedint sul front de autonomie? Biadelore, si sta tacant a rispuindi ai atacs ae specialitât [...]
Posted on on Maggio 12th, 2015 in
2015, La Patrie dal Friul, Mai |
No Comments »
_
Cul taramot dal 1976 i furlans a àn scrit “Il Friûl al ringrazie e nol dismentee”. Cul taramot dal Nepal al è tornât il moment di dimostrâ inmò une volte la solidarietât dal Friûl pe int che e sta passant chei stes moments oribii. Noaltris no si dismenteìn di solidarietât ricevude cuasi 40 agns indaûr [...]
Posted on on Maggio 12th, 2015 in
2015, Articoli, Mai |
No Comments »
«O soi simpri ator pal mont cu la mê musiche… ma us someial che o stedi fevelant par inglês?». Jê, par dîle juste, l’inglês lu fevele benon. E ancje il spagnûl, in maniere perfete. Ma a cjase sô e cjacare cussì: «Finalmentri o pues saludâus inte mê lenghe: mandi Friûl!». Mandi Lodo. La zovine che [...]
Posted on on Maggio 12th, 2015 in
2015, Articoli, Mai |
No Comments »
Fin a prime di fevelâi, no cognossevi nissun che al ves fat Friûl - New York in trê dîs, viaç in avion includût. Partît di sabide, tornât di lunis. Nissun: il prin al è Pieri Pittaro, 80 agns, president “in prorogatio” (la definizion se je dade lui stes) dal Ente Friuli nel Mondo. Si è [...]
Posted on on Maggio 12th, 2015 in
2015, Articoli, Mai |
No Comments »
“La pôre plui gruesse e je chê di jessi glotûts dal Venit e di pierdi un altre bandiere de nestre vitiviniculture”. Al è clâr e sclet Valneo Livon, il titolâr de omonime cantine di vins di Dolegnan, Cuei orientâi dal Friûl, contant de gnove bataie sclopade tal mont dai vins furlans, ven a stâi chê [...]
Posted on on Maggio 12th, 2015 in
2015, Articoli, Mai |
No Comments »
Covente dîlu: alc si môf sul front de autonomie. E mancul mâl, parcè che la specialitât de Regjon e je simpri plui sot atac. Il guvier di Rome al à sclarît di volê acentrâ plui che si pues dutis lis competencis di caratar aministratîf e politic, lassant ae perifarie dome i fruçons. E inte campagne [...]
Posted on on Maggio 12th, 2015 in
2015, Articoli, Mai |
No Comments »
✽✽ Une foto, un dissen al pues jessi plui fuart di tantis peraulis. E viodût che il nestri “no” a dutis lis manfrinis talianotis e regjonâls pal centenari dal ‘15-’18 al vûl jessi il plui fuart pussibil, o vin decidût che la prime pagjine di chest numar e fos propit la rapresentazion dal nestri disdegn [...]
Posted on on Maggio 12th, 2015 in
2015, Articoli, Mai, prime pagjine |
No Comments »
“Se tu vuelis cheste interviste, tu âs prime di spiegâmi ce che al è sucedût in Consei Regjonâl in chei dîs passâts! Che il scjas al è stât ben grant, e al è pardut un grant tabaiâ. Ma chi, lis ediculis no son mighe tant furnidis. Se tus sês fortunât e rive la Vite Catoliche, [...]
Posted on on Aprile 12th, 2015 in
2015, A TU PAR TU, Articoli, Avrîl |
No Comments »
Chest libri si pues considerâlu une continuazion di Misteris gloriôs. Di fat al à la stesse struture di contis, fats, storiis, cavîi, filosofie di vite, sens religjôs de int. Il contest al è di cuant che pre Antoni al jere ancjemò impegnât come plevan te campagne de Cjargne a Rualp e Val e Treli. Come [...]
Posted on on Aprile 12th, 2015 in
2015, Articoli, Avrîl |
No Comments »
In memorie di pre Antoni Beline, tal otâf aniversari de muart
A jerin ducj i doi in schene, sentâts in face de glesie di S. Martin di Rualp e Val, e no si jerin nacuarts che o jeri rivât. A cjacaravin sot vôs cul cûr viert. Mi soi fermât di daûr; o sintivi dut, cence jessi [...]
Posted on on Aprile 12th, 2015 in
2015, Articoli, Avrîl |
No Comments »
“Tal 2016 la Provincie di Udin e organizarà une impuartante cerimonie par memoreâ la figure di pre Checo Placerean a 30 agns de sô muart. Un omaç a un grant om dal nestri Friûl” lu à dit il President de Provincie di Udin, Pietro Fontanini in ocasion de inaugurazion des gnovis stanziis de biblioteche civiche [...]
Posted on on Aprile 12th, 2015 in
2015, Articoli, Avrîl |
No Comments »
RINGRAZIAMENT AL AUTÔR
Simpri gjavade fûr dal libri “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012), e va indevant la colaborazion cun Mario Martinis che chest an nus propon un gnûf teme pe sô rubriche, cjalant il cicli de nature. ❚ ✒ Redazion
____
IL SORELI, LA ATMOSFERE, LA [...]
Posted on on Aprile 12th, 2015 in
2015, Articoli, Avrîl, LUNARI |
No Comments »


text:
VIERS IL FRIÛL. L’an bon par Sapade?
Te lente e ingredeade machine legjislative taliane al tocje spietâ plui o mancul un an par viodi che une leç e continue tal so iter burocratic. Al è il câs di chê scrite des dôs senadoris, Isabella De Monte dal Pd e Raffaella Bellot de Leghe, par tornâ a puartâ Sapade-Plodn in Friûl.
Si impensaran i letôrs de Patrie che propit un an za fa la Comission bicamerâl pai Afârs Costituzionâi dal Parlament di Rome e veve votât a pro dal passaç di regjon pal comun dal Cjadovri traviers di une leç ordenarie, e duncje in maniere plui svelte rispiet a ce che e proviodarès une leç costituzionâl. Un risultât che al veve fat tornâ il bon umôr ai citadins sapadins, dal 2008, in spiete di vê ricognossût il risultât dal referendum. Po dopo par dut il 2014 pocjis gnovis. Fintremai a rivâ ae fin di Novembar cuant che inta 5e Comission permanente dal Senât, chê dedicade al Belanç, il senatôr Santini dal Partît Democratic, relatôr di maiorance, al à ilustrât il test unificât dai doi dissens di leç, segnalant che cumò al coventarès ancje une “relazion tecniche verificade in maniere positive de Resonarie gjenerâl dal Stât, cul obietîf di verificâ lis conseguencis pe finance teritoriâl” cul cambi di Regjon. In struc i resonîrs a àn di mostrâ i numars di ce che al mudarès tai conts de nestre regjon cul rientri di Sapade. Dute la comission e je stade dacuardi cul relatôr e di bande sô il sotsegretari Paola De Micheli, presinte ae riunion, si è impegnade a recuperâ cheste relazion tecniche tai “timps plui svelts pussibii”. Ai sapadins nol reste che continuâ a tignî dûr, sperant che chest 2015 al sedi pardabon l’an just par distropâ la butilie di spumant. ❚
David Zanirato


text:
Baston di Sant Pieri di Cjargne
Ai 2 di Avost, intune biele suaze di fieste e di cjants, te Plêf di Sant Pieri si è tignude la prime edizion dal Premi “Baston di San Pieri di Cjargne”. La iniziative e je stade metude in pîts de Arciconfraternite dal Spirtu Sant ‘Pieres vives’ par dâ public ricognossiment a personis o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, a servizi de societât umane e de comunitât cjargnele in particolâr.
‘Il Baston di San Pieri’ al è il simbul di un cjaminâ tal segn dal Vanzeli e dal progrès spirituâl e civîl de umanitât: di fat, il premi al ven dât a une persone che e presente une vite di esempli daûr dal Vanzeli e che e opere pal ben de societât.
La Confraternite e je une istituzion che e à par finalitât la promozion di une caritât spirituâl, culturâl e sociâl pal popul di Diu e par ducj, e e cure ancje la conservazion e la protezion de Plêf Mari di Sant Pieri.
Chest an, la Zurie nomenade dal Consei Diretîf de Confraternite e jere formade di Bons. Pietro Brollo, Antonio Martini (ex president dal Consei Regjonâl), Battista Molinari (sindic di Zui), Bons. Giordano Cracina (prevost di Zui) e Renato Cracina (gjornalist). Lis personis sielzudis pal premi a son stadis: Bons. Tito Solari, nassût a Pesariis e vescul di Cochabamba in Bolivie; Giovanni Canciani di Paulâr, musicist di fame internazionâl e Marta Francescatto di Tumieç, colone impuartante de Comunitât Piergiorgio di Cjanive di Tumieç.
Ai premiâts ur è stât consegnât il ‘Baston di San Pieri’, la figure dal sant in len intaiât suntun mani di vilût di colôr zâl pal cjamp spirituâl, blu par chel culturâl e ros par chel sociâl, e une pergamene scrite a man cu la motivazion personâl di assegnazion.
A Bons. Tito Solari i è stât dât il premi pal so impegn tal cjamp spirituâl par “une vite interie dedicade ae glesie cun particolâr atenzion ae difese de pâs, dai dirits e de dignitât dai popui tibiâts e maltratâts de Americhe Latine, tal spirt plui gjenuin che si supe dal Vanzeli”.
A Giovanni Canciani pe sô opare cence poste tal cjamp culturâl e artistic e soredut par “une vite interie dedicade al mont de musiche e de culture, cun particolâr traspuart tal insedâ tai zovins chestis passions, e lassant une olme marcade tal museu ‘La Mozartina’, di lui metût in pîts a Paulâr”.
Marta Francescatto e je stade sielte pal so lavôr tal cjamp sociâl e umanitari par “une vite interie dedicade, tal cidin, aes personis mancul fortunadis te Comunitât Piergiorgio, prime a Udin e po a Cjanive di Tumieç“.
Il premi al varà une cadence bienâl. Cui che al vûl (tant personis che ents o associazions) al podarà mandâ la propueste cuntun piçul curriculum de persone candidade dentri dai 31 di Dicembar dal 2015 ae Confraternite (te sede de Polse di Cougnes, intal Comun di Zui). ❚


text:
La vere “spending review” e je costituide de manutenzion dal teritori e dal nestri paisaç agroforestâl, invezit che des oparis cjaris che a coventin par comedâ i dams dai diluvis, peâts ae mancjance di costants restaurs
Il patrimoni dai bens culturâi che al identifiche une regjon, che indi esprim lis particolaritâts a pet di altris regjons o teritoris, al è costituît ancje di oparis - in aparence mancul visibilis ma di un valôr superiôr - tant che manufats costruîts dal inzen dai siei abitants, che par solit a son pôc calcolâts a pet di palaçs, vilis, borcs, gleseutis votivis. Ma lis “oparis di art” di regjimazion idrauliche, ancje di 60 agns indaûr, a jerin e a son determinantis par vivi intun ambient rurâl cun ecuilibris naturâi delicâts, ma plens di fatôrs produtîfs di riscuvierzi. A son chês “oparis di art” di difese dal teren, di canalizazion des aghis, di irigazion o di deflùs, di contigniment di assets stradâi cun fossâi di drenament, che o vin ereditât tant che “cualitât” dal dissen dal paisaç furlan. E ce dî dai filârs di morârs che, di là di segnâ l’asset fondiari, a tegnin sù ancjemò vuê i terens des spuindis di fossâi, canâi, jets fluviâi torenziâi.
I inzegnîrs idraulics dal Friûl a son cognossûts ancje in altris parts dal mont, pe lôr esperience inte bioinzegnarie. Ma ancje i agricultôrs plui anzians a son vêrs mestris e cognossidôrs de costruzion naturâl e ricostruzion dal ambient rurâl, di rostis, di bacins di difese naturâl di flums, di lâts artificiâi di racuelte di aghis ploianis par orts e abitazions, di bacins di laminazion des aghis di plene dai torints, di puints a brene o di vâts a ristiel pal contigniment des gleriis e dai inerts che a precipitin a val, se di no a rodolaressin jù des monts su stradis e autostradis.
Chest patrimoni culturâl enormi di tecnichis e di esperiencis progjetuâls di assets agro-idro-gjeo-morfologjics e forestâi, leât a strent ai compuartaments dai agjents atmosferics, aes previsions dal timp, aes stagjons, al è simpri mancul cjapât in considerazion dai publics aministradôrs, simpri mancul studiât dai protagoniscj de conservazion, dal restaur e dal ripristinament dal ambient rurâl. Epûr, chest aparât tecnic e chestis maestrancis furlanis a àn bonificât i palûts des planuris pontinis, a àn disvilupât la economie rurâl a Sabaudie e a Latine intai agns ’30 dal 1900. Ma, in primis, a àn mostrât lis lôr capacitâts in cjanâl Pedarç, inte costruzion slargjade dai teraçaments cun grisiolis vivis, di difese des cuestis di mont, des oparis minuziosis di murets di cuintriscarpade e brenis capilârs mistis di len e di clapigne convesse, dilunc des stradis di malghe a Preon, a Mion, a Rigulât, a Paulâr, a Pas Mededis, fin ae note e ancjemò resistente sistemazion idrauliche forestâl, dal 1927, dal Bacin dal Riul Pontaibe in Cjargne.
Ben cognossût al è il “manuâl di oparis di difese dal teren” dai prins agns dal 1900, dal inzegnîr Mingotti, furlan espert di bioinzegnarie che i inzegnîrs e i architets di “manualitât” inte realizazion di oparis a difese e deflùs dai riui di mont no cognossin, ma che vuê invezit o vin di onorâ pal contribût sientific ae tutele di chest “patrimoni di bens culturâi dal Friûl”. Unic metodi aplicatîf che o vin di doprâ se o volìn evitâ disastris naturâi e slacs, come chel resint di Masaruelis di Torean che al à strissinât a val ancje la strade. Metodologjiis di intervent di manutenzion dal paisaç che o vin di tornâ a adotâ se o volìn evitâ disastris naturâi, simpri plui frecuents tant che intal rest di Italie, ancje par colpe dai cambiaments climatics.
Epûr, o jerin e o podìn jessi ancjemò un esempli pe Italie. Il Parc dal Cormôr, i siei agadôrs, i siei prâts e teracis dai arzins, lis sôs bassanis artificiâls, fatis intai agns ’90 dal 1900, vuê a fasin la funzion ideâl di bonâ la corse des aghis di esondazion a val, ridusint i inagaments viers Udin Sud, Cjampfuarmit, Çuian.
Ciertis oparis idraulichis, di difese des spuindis dal torint cun chebis di pieris, di rifasiment des areis tacadis des spuindis distrutis des araduris intensivis, di restaurazion di prâts stabii, di rimboscaments ripariâi, a àn rapresentât inte Val dal Cormôr une sorte di bon esempli di “manutenzion” dal teritori.
Oparis che a podaressin jessi completadis cu la agadorie, esistente ai prins agns dal 1900, da pît des altis teracis a bosc dal Centri fieristic, progjetade pal Parc dal Cormôr ma no ancjemò fate dal Comun di Udin, cun consecuencis gravis di erosion des rivis dal torint plui a Sud.
Al è ciert che ancje lis urbanizazions ecessivis a Nord e a Sud di Udin, tra Basandiele, Sant Domeni, Cormôr Bas, Pasian di Prât, masse ad ôr de Val dal Cormôr - se no ancje inte stesse val e intes areis naturâls dilunc dal jet -, a àn fat deventâ il teritori plui fragjil. Chest, ancje par colpe di gnovis imissions di condotis di aghis refluis e in particolâr cence il slargjament naturâl e duncje la dispersion intes campagnis de fôs. Chê naturalitât tant utile e je stade comprometude de canalizazion a Mortean e duncje, in câs di ploie ecezionâl, si doprin lis “paradanis” des “cassis di espansion” a Cjasteons di Strade e a Talmassons par evitâ erosions di spuinde; cussì il torint, “cence dams”, al pues rivâ al canâl che al puarte lis aghis in Lagune.
Une altre opare di regjimazion idrauliche riessude in Friûl - dal pont di viste idrotecnic di buine manutenzion dal teritori e di tutele parziâl de integritât de morfologjie dal teren di un ben culturâl tant che l’ambient rurâl dal Palmarin e de fuartece di Palme - e je costituide dal sigûr de grande puartade de “agadorie”. Chest canâl al à salvât di pôc di diluvions e inagaments tancj paîs e borcs, cjasis e aziendis agriculis sul teritori.
Ancje intal câs di Palme, inte opare lodevule di dislidrisament de vegjetazion infestante tra lis grandis pieris des possentis muris di fortificazion dal Cuatricent de citât - come pûr des fortificazions plui esternis di là dai “cjamps di tîr”, par esempli des “lunetis” -, e mancje la aplicazion imediade dai intervents di drenament, di “fossâi di vuardie”, di agadôrs, di difese dai teraplens artificiâi fortificâts che, diliberâts des lidrîs de vegjetazion che ju infeste, a cedin bande i rivelins e i fossâi. E mancje ancje in chest câs la aplicazion dal manuâl tradizionâl di difese dal teren che al à origjin dai tratâts Leonardians.
Ma manutenzions e restaurs no fats dai assets storics agro-idro-gjeomorfologjics che o vin ereditât da nestris nonos agricultôrs, agrimensôrs, inzegnîrs idraulics, architets dal paisaç, dai agns tra il 1800 e il 1950, a àn fat dificil il deflùs di diluvions provocadis dai mês di ploie che a son a pene stâts, intes campagnis di Gonârs ma ancje dongje i borcs storics rurâi di chê aree.
La stesse mancjance di oparis di restaur - restaurazion di cheste culture de manutenzion agroforestâl e agroidrauliche che o ereditìn, ancjemò visibile intes campagnis, leade a strent ae culture insediative e ae sô sigurece - e je vignude di pôc in lûs intant des esondazions dai mês passâts, come pûr tai agns indaûr, dal Flum Reghine dongje Sant Stin de Livence. Tant interessant il coment dai abitants di Brugnere-Cjistiel, su la Livence, subit dopo il spandiment dal flum intal borc, dulà che la aghe e cîr il propri antîc percors di un canâl agadôr dai prins dal 1900 che al acete lis aghis de grande voltade dal stes flum dongje dal ex puartut, che cumò si bute jù tra lis cjasis di un gnûf insediament abitatîf. O lassìn di comentâ lis resintis plenis, ciclichis ancje chestis, dai flums Ausse, dongje Aquilee, dal Stele, dal Cuar a Sant Denêl.
Ma ae origjin de mancjance aromai croniche des ativitâts di manutenzion dal asset idraulic dal spazi rurâl, vitâl pe vite dai borcs storics dal Friûl, di restaur des oparis di difese dal teren in grande part cognossudis ai abitants dal lûc, al va cjapât dentri ancje il slac di Sedilis che, lis setemanis passadis, in Comun di Tarcint, al à butât jù, su stradis e cjamps, 70 mil metris cubis di teren.
Esempli positîf invezit al è costituît de esistence, interece, o podìn definî “conservazion” des areis dai terens dongje i arzins de Midune, dongje Tremeacque di Pasian, che cundut de plene di Fevrâr, a son coventâts a contignî i inagaments, cetant probabii, a Cjons, Budoie, Fontanefrede, Montreâl, Pinçan e Prate.
Lis cronichis dai cuotidians a ripuartin di un continui lis informazions su lis provis di restaurazion de viabilitât de bande di volontaris e Protezion Civîl, rindûts inutii di une “brose ecezionâl” che e veve dislidrisât une cuantitât enorme di arbui, strissinant grandis cuantitâts di materiâi terenôs, clapignôs e coladis di pantan su la cjarezade alte di Taipane viers Platiscjis, Montmaiôr e Prosenic.
Ma i diluvis a son ogni an definitîfs “ecezionâi”, “impreviscj”. Ogni an a vegnin doprâts chescj tiermins che a justifichin la precarietât dal teritori, la sô fragjilitât, a front de ecezionalitât dai avigniments. Invezit e va eliminade la terminologjie de “ecezionalitât” dai avigniments atmosferics, a front de sêt di cognossince dai citadins su la conservazion e manutenzion dal teritori naturâl, cjapant dentri in cheste manutenzion ancje lis “buinis pratichis” di difese dal teren che a son stadis aplicadis fin ai agns ’50 dal 1900.
La nestre Regjon e la Italie a spindin ogni an varis miliarts par arzarâ lis “emergjencis” peadis aes ripetizions de “ecezionalitât” dal clime, dal uragan, dal ciclon e cussì vie.
Une dì, i nestris aministradôrs publics a varan di scomençâ a capî che nol à sens spindi cifris simpri plui altis e impaiabilis par medeâ “dams” provocâts des mancjadis manutenzions dal teritori, di plui di cetant che si spint invezit par evitâ chei dams. E je la manutenzion, la restaurazion costante des oparis, che za a àn dimostrât la lôr eficacitât pe difese dal teren, la ricostruzion costante des sôs cualitâts produtivis e de bielece dal nestri paisaç, che a garantissin la riduzion des spesis publichis. ❚
✒ Arch. Roberto Pirzio-Biroli


text:
La aghe di mont e chê de basse ce fin fasarano?
Miracui da la aghe. Pe prime volte la int de Mont, chê dal Friûl di Mieç e chê de Basse furlane si strenzin adun par bataiâ in difese dai acuedots, dai fontanons, des risultivis e des fontanis. Il spauraç par ducj al è chel che tra un pâr di agns la multi-utility emiliane di Hera - che e controle za Amga-Acegas-Aps - e rivi adore a meti lis mans sore dutis lis aghis de nestre Regjon che fin cumò a stan cirint di resisti in gracie dal Cafc, dal Poiana e di Carniacque, pûr ognidune cu lis lôr rognis. Clamâts adun di Franceschin Baraçut dal Comitât pe tutele dal Bacin montan dal Tiliment, si son cjatâts tes setemanis passadis Adelvis Tibaldi dal Comitât pal Svilup dal Friûl Rurâl e Paolo De Toni, dal Comitât pe difese ambientâl da Basse furlane. Tal câs de Mont, si à tornât a domandâ che la gjestion dal servizi idric e torni in man ai comuns al massim a nivel di valade, lassant fûr dome la depurazion che e podarês jessi controlade a nivel comprensoriâl o provinciâl, un pôc come che al sucêt in Trentin. Inte Basse invezit, il probleme al è chel des stropaduris che si volarès fâ aes pompis che a tirin sù la aghe dai poçs, secont ce che al previodarès il gnûf Plan regjonâl di tutele des aghis. In chest câs, prime di lâ a cjastiâ ducj, si domande di verificâ lis straçariis di cierts implants e di meti man aes fognaduris di tancj paîs, che ogni volte che al slavine a van sot aghe. La bataie dai Comitâts e larà indevant e se no vignaran scoltâts a àn dit di jessi pronts ancje a creâ un moviment politic trasversâl par otignî sucès. ❚
✒ D.Z.